6 Tips Membina Keyakinan Diri Untuk Jadi Influencer Hebat

Semakin hari, semakin ramai tidak lagi berasa segan merakamkan gelagat dan wajah mereka, yang akhirnya dimuatnaik ke ruangan media sosial berasaskan video seperti TikTok dan Instagram untuk tatapan semua orang. Realitinya, bukan semua pihak berani melakukan perkara sedemikian rupa. Bagi kebanyakan orang, mereka akan gugup apabila tahu kamera sedang merakamkan aksi mereka walaupun kamera sendiri. Ada juga individu diserang rasa malu melihat diri sendiri dalam video.

Adakah anda sama seperti ini? Jika ya, kami ingin membantu anda! Berikut adalah enam tips yang kami amalkan, untuk anda mampu memecahkan sempadan yang anda rasai seterusnya menjadi seorang influencer yang semulajadi di depan kamera.

Salah satu halangan terbesar bagi mana-mana individu dalam mendapatkan keberanian beraksi depan kamera, adalah halangan mental yang wujud disebabkan rasa kurang yakin kita terhadap tubuh badan kita sendiri.

Ada yang merasakan diri mereka berisi, terlalu kurus, kurang menyerlah, gigi tak lawa, muka berjerawat dan bermacam lagi alasan yang kita cipta demi mempertahankan kurang keyakinan kita.

Satu tips yang cukup berguna dalam membentuk keyakinan anda adalah untuk mengikuti mana-mana pempengaruh atau influencer yang menyerupai fizikal anda. Tak perlulah wajah sebiji-sebiji pula ya!

Jika anda rasa anda sedikit besar, cari influencer yang sama besar seperti anda. Kaji perwatakannya. Seandainya anda tak yakin anda menarik, tonton video influencer yang anda yakin jauh kurang menarik berbanding anda dan fikirkan 'dari mana mereka boleh dapat keyakinan sebegitu?'

Dah nampak ada titik-titik keyakinan dalam diri anda, mulalah rakam diri anda bercakap atau bergaya depan kamera. Lakukanlah aktiviti rawak yang anda rasa sesuai.

Nak bercakap? Cakap saja apa topik terfikir. Nak menyanyi? Nyanyi saja tanpa peduli hasilnya. Biasakan perbuatan itu sehinggalah anda terlupa bahawa kamera sedang menyala. Apabila anda dah sampai ke tahap terbiasa, mula tengok balik rakaman-rakaman anda.

Apa penilaian anda? Adakah ada perubahan pada gaya dan lenggok anda dari mula-mula berlatih sehingga video terbaru? Pasti ada. Tengok bahagian-bahagian yang menimbulkan rasa malu anda kepada diri sendiri. Kenalpasti kenapa anda rasa cringe dengan diri sendiri.

Adakah disebabkan gaya anda? Muka anda? Tangan anda terlalu banyak bergerak? Selalu garu ketiak? Lawak anda terlalu cringe? Cuba hentikan semua tabiat yang anda sendiri rasa malu nak tengok dan teruskan latihan anda sehinggalah anda rasa 'wow, tak sangka aku pun boleh bercakap depan kamera.' Latihan penting.

Bila anda dah mula rasa selesa dan lebih loose dalam cara penyampaian, tibalah saat yang dinantikan iaitu memuat naik video pertama anda ke media sosial tetapi tetapkan dahulu hanya untuk akses anda.

Dah muat naik, ulang tengok video anda itu beberapa kali. Tanya dengan diri sendiri secara ikhlas - 'aku sanggup tak berhadapan situasi video aku dah dimuat naik ke internet dan semua orang boleh tengok?'

Jika jawapan anda 'ya' terus benarkan video anda diakses kepada awam sebagai ujian.

Seandainya masih ada rasa ragu-ragu, ulangi langkah 1 dan 2 di atas sehinggalah anda rasa lebih yakin dengan apa yang akan anda lakukan. Rakamkan lebih banyak video anda melakukan perkara-perkara ringkas seperti mengemas rumah, makan, ketika memandu dan sebagainya.

Apabila anda dah semakin kerap melakukan perkara rutin dan ringkas dengan kamera senantiasa ada - anda juga sedang membina tahap keyakinan seterusnya meruntuhkan rasa kurang yakin anda.

Anda dah rasa semakin yakin dengan kemampuan anda. Anda juga rasa selesa berhadapan kamera. Apa langkah seterusnya?

Satu halangan yang paling ditakuti ramai pempengaruh media sosial baik yang dah terkenal atau baru nak berjinak-jinak, adalah mengumumkan aktiviti baru mereka itu kepada ahli keluarga atau sanak-saudara terdekat.

Di luar sana, ramai pempengaruh yang punyai jutaan pengikut dan kerap kali viral perkongsiannya, tapi dengan ahli keluarga sendiri dia tak berani berkongsi aktiviti mereka dalam media sosial. Anda jangan jadi begitu.

Mulakan perjalanan anda sebagai seorang 'pempengaruh noob' dengan meminta maklum balas kandungan anda daripada ayah, ibu, kakak, abang, adik, sepupu, makcik, pakcik, atuk, nenek, jiran, rakan sepejabat dan semua orang berdekatan anda.

Dengan tindakan berani ini, anda sudah memecahkan satu sekatan mental yang banyak berlaku di kalangan pempengaruh. Perasan tak ramai influencer bertindak merakamkan video secara senyap-senyap dalam bilik, dalam tandas atau secara curi-curi. Ramai kan macam tu? Kita tak mahu jadi sama seperti mereka.

Seorang pempengaruh yang mempunyai perjalanan panjang, biasanya mampu melibatkan orang terdekat beliau untuk bersama dalam perkongsian sehingga turut menjadi sebahagian dari kandungan.

Anda fikirlah berapa lama agaknya seseorang yang bercakap sendirian dalam bilik terkunci mampu bertahan mencipta kandungan? Tak lama. Keluarkan diri anda dari penjara yang banyak mengurung pengguna media sosial lain.

Nak jadi pempengaruh, kena sedia hadapi haters. Terima saja realiti sebaik mana pun kandungan yang anda bangunkan, mesti ada orang tak suka dan dia pasti ada pandangan berbeza.

Akan ada individu yang melihat perkongsian anda sebagai negatif sehingga dia sanggup menghamburkan komen-komen kesat mengkritik usaha anda. Ni hakikat. Kami pun biasa kena.

Selepas berjaya memecahkan benteng dalam diri, benteng dengan kamera dan benteng dengan individu terdekat anda - dah tiba masanya untuk anda pula membina pula satu benteng penting iaitu benteng yang melindungi anda daripada kritikan awam.

Caranya mudah saja; kurangkan interaksi anda dengan akaun milik anda selepas anda memuat naik video. Jangan periksa telefon setiap kali masuk notifikasi. Biarkan saja apa yang berlaku, teruskan rutin harian anda.

Ini untuk mengelak anda kerap memeriksa telefon kerana tindakan itu sebenarnya sedang melemahkan mentaliti anda. Anda akan lebih sensitif terhadap komen buruk yang membuatkan anda rasa meradang. JANGAN!

Ingat ayat ini - semua influencer berjaya tahu lebih baik kita engage dengan komen dan follower yang positif berbanding follower yang negatif.

Nak juga engage follower yang negatif? Ada masa tertentu perbuatan itu dibenarkan, asalkan jangan kerap dan berlarutan sehingga anda mula rasa seperti hati dihiris-hiris.

Sekiranya anda dah berada pada tahap ini, tahniah! Anda dah berjaya memecahkan banyak perangkap psikologi yang bukan semua orang mampu lakukan.

Pada peringkat ini, kawal diri anda. Jangan rasa tertekan untuk memuaskan hati pengikut anda. Ingat! Semua yang anda lakukan di TikTok, Insta, Facebook atau apa saja jenis media sosial lain adalah sebagai platform untuk mengenengahkan hobi anda.

Tak perlu rasa ada kewajipan untuk buat kandungan hari-hari. Apabila anda dah rasa begitu, tekanan akan mula hadir dan apa yang bermula sebagai hobi bertukar jadi kerja. Kerja tak seronok...(melainkan memang sejak mula anda dah mensasarkan untuk jadikan hobi influencer anda itu sebagai kerjaya.)

Dah bergerak, mula cipta identiti anda, topik trademark anda, isu trademark anda. Wujudkan gaya penyampaian yang mudah buat orang kenal anda dan lakukannya secara konsisten.

Kami yakin selepas anda melakukan keenam-enam tips ini, anda takkan lagi berdepan masalah bercakap seorang diri depan kamera bak seorang pengacara ataupun menari-nari di khalayak awam sambil diperhatikan orang lain.

Penulis dulu pun takut nak bercakap depan kamera, tapi selepas lama berlatih membiasakan diri - penulis rasa yakin nak bercakap ibarat pengacara rancangan pagi Malaysia Hari Ini.


5 Perkataan Inggeris Yang Berasal Dari Kepercayaan Agama

Walaupun secara rasmi bahasa Inggeris bukanlah diletakkan sebagai bahasa kebangsaan kita, penggunaannya dalam urusan rasmi adalah diterima.

Dalam aspek kehidupan seharian, pendidikan dan pentadbiran, bahasa Inggeris memang digunakan di mana-mana sehinggakan kita sendiri dah biasa mencampur adukkan istilah-istilah Melayu dan Inggeris semasa percakapan kita - membentuk 'slanga rojak' kita yang cukup terkenal.

Bahasa Inggeris diketahui dibentuk hasil daripada pengaruh agama khasnya agama, khususnya Kristian yang cukup kuat, membantu kepada perkembangan nuansa dan istilah yang ada di dalamnya. Tahukah anda perkataan biasa manakah yang sebenarnya berkait dengan kepercayaan agama?

Template atau templat dalam bahasa Melayu, adalah istilah yang biasa kita guna bagi merujuk kepada acuan, bentuk atau kaedah yang dijadikan contoh sebagai perbandingan untuk menghasilkan sesuatu yang serupa dengan acuan asalnya.

'Template' dalam bahasa Inggeris sebenarnya berkongsi asal-usul dengan istilah 'temple', yang merujuk kepada lokasi penyembahan penganut agama secara am.

Suku kata 'tem' dalam bahasa proto Indo-Inggeris membawa makna 'memotong atau menggubah', digunakan oleh masyarakat terdahulu untuk merujuk kepada teknik tenunan dan juga lokasi suci aktiviti kepercayaan dijalankan.

Mesti ramai biasa menggunakan ungkapan ini semasa mengucapkan selamat tinggal kan? 'Goodbye' pada awalnya mempunyai ejaan yang berbeza iaitu 'godbwye'.

Ini kerana 'godbwye' adalah singkatan kepada ungkapan lebih panjang 'God be with you' atau 'semoga Tuhan bersama kamu.'

Sebutan asalnya pula sebenarnya 'God be with ye', menjalani perubahan singkatan daripada 'god be with ye' kepada 'god-b'wye' kepada 'good-b'wy' dan akhirnya menjadi versi 'goodbye' yang ada sekarang.

Kita semua tahu penggunaan ayat ini merupakan satu tindakan yang kurang sopan, apatah lagi sekiranya ditujukan kepada masyarakat India atau penganut Hindu.

Pariah/paria mempunyai hubungan rapat dengan sistem kasta di India tetapi tahukah anda, istilah ini sebenarnya merujuk kepada gendang besar yang akan dimainkan semasa upacara keagamaan masyarakat Hindu di sana?

Kisahnya, masyarakat berkasta rendah beragama Hindu akan ditugaskan untuk memainkan gendang atau 'parai' sepanjang acara berlangsung, bagi memastikan mereka tidak dapat masuk ke kuil menyertai acara bersama-sama - kerana mereka dilihat tidak suci dan hanya akan mencemari rumah ibadat mereka.

Istilah 'parai' itu lekat kepada individu-individu berkasta rendah dan keturunan mereka yang mewarisi status sosial nenek moyang mereka, menjadikan mereka dikenali sebagai 'parai' atau 'pemukul gendang'.

Sesiapa saja yang bertugas memukul gendang mudah dikenalpasti kerana perlu memikul gendang mereka, akan dihalang daripada masuk ke kuil.

Penjajah British mempopularkan istilah 'pariah' yang akhirnya kekal sebagai stigma orang Hindu.

Sebab itulah istilah ini sangat dibenci, kerana kita seakan menyatakan individu lain tidak layak masuk ke rumah suci hanya kerana mereka itu golongan hina.

'Hurricane' atau taufan merupakan fenomena alam semulajadi yang menakutkan, kerana mampu mengakibatkan kehilangan nyawa dan kerosakan harta benda dalam skala yang sangat dahsyat.

Tetapi kenapa masyarakat Inggeris menamakannya 'hurricane'? Istilah ini dipinjam daripada istilah Sepanyol 'huracan' dengan makna serupa.

Istilah 'huracan' itu dipercayai diambil daripada istilah bahasa orang Arawakan yang menetap di benua Amerika Selatan, yang merujuk kepada Tuhan masyarakat mereka 'Hunraqan'. 'Hunraqan' menurut masyarakat penyembahnya adalah kuasa yang mengawal angin, ribut dan api, menguasai kejadian banjir dan taufan.

Nama itu pula diberi kerana mengikut pegangan mereka, 'Hunraqan' adalah satu entiti yang berkaki tunggal - jadi dia dinamakan sebagai 'hunra' yang bermakna 'satu' dan juga 'kan' yang bermakna 'satu.'

Kami yakin pasti ramai menggunakan istilah ini kan, setiap kali tiba musim cuti? Pernahkah anda renungkan istilah ini dan fikir - kenapa istilah 'percutian' dinamakan sebagai 'holi+day'? Ada asas kepercayaan yang kuat dalam sejarah istilah ini.

Ini kerana sudah terang lagi 'holiday' datang daripada istilah 'holy day' atau hari suci. Istilah ini bermula bagi merujuk kepada hari di mana masyarakat barat terdahulu diberikan rehat dari pekerjaan. Sempena kelapangan yang ada, festival-festival berbentuk keagamaan akan dijalankan.

Ditulis sebagai 'halig (suci) daeg (hari)' pada awalnya, istilah ini mula membawa dua makna berbeza sekitar abad ke 15, ekoran penggunaannya walaupun sebutannya masih serupa.

'Holiday' kini membawa makna tempoh berehat dari pekerjaan secara khusus dan 'holy day' pula kekal merujuk hari-hari di mana upacara keagamaan akan dilangsungkan, walaupun pada asalnya - kedua-duanya merujuk kepada satu hari yang sama.


5 Siri Ultraman Yang Terawal Ditayangkan

Ultraman ialah siri televisyen fiksyen sains Jepun yang dicipta oleh Eiji Tsuburaya. Ia adalah susulan kepada Ultra Q, walaupun secara teknikalnya bukan sekuel atau spin-off daripada Ultra-Q. Tidak keterlaluan untuk kita katakan bahawa Ultraman merupakan antara adiwira terhebat dan popular dalam sejarah Jepun.

Walaupun Ultraman ialah siri pertama yang menampilkan watak Ultraman, ia merupakan siri kedua dalam Siri Ultra, selepas Ultra Q. Kali ini, mari lihat 5 siri Ultraman terawal yang pernah ditayangkan sejak tahun 1966.

Ultraman Ace ditayangkan pada tahun 1972 dan  merangkumi 52 episod. Dalam siri ini, Bumi diserang oleh tentera asing yang jahat diketuai oleh Yapool, seorang penjahat dan komander yang mahir.

Datang untuk membantu penduduk Bumi tidak lain dan tidak bukan adalah Ultraman Ace, salah satu daripada beberapa Ultra dari planet M-78. Seperti Ultra yang lain, Ace  memberi akses kepada beberapa individu terpilih untuk menjadi penyelamat Bumi dengan memberi mereka kuasa luar biasa dimiliknya.

Dalam kes ini, rancangan ini memfokuskan kepada Seiji Hokuto dan Yuko Minami, yang menggunakan cincin Ultra untuk menjadi Ultra dan mengalahkan kejahatan.

Eiji Tsuburaya pada asalnya berhasrat untuk menamatkan watak Ultra berakhir dengan siri 1967 dalam Ultraseven, tetapi watak Ultra terbukti menjadi watak yang terlalu popular untuk diketepikan.

Selepas Eiji Tsuburaya meninggal dunia pada tahun 1970, anaknya Hajime meneruskan legasi yang dibina bapanya dengan mencadangkan siri baharu yang akan mengembalikan kehebatan Ultra. Maka lahirlah Return of Ultraman, sebuah rancangan yang membezakan dirinya daripada Ultraseven dengan menambahkan elemen tindakan dan bukannya skizofrenia paranoid.

Kisah dalam Return of Ultraman masih dikaitkan dengan watak Ultra terdahulu dengan apabila watak Ultraman dan Ultraseven turut membuat penampilan untuk membantu apabila khidmat kedua-dua watak Ultr ini diperlukan.

Seperti siri terdahulunya, siri ini berlaku pada masa hadapan dan mengikuti sekumpulan pahlawan elit yang dipanggil Ultra Guard ketika mereka melindungi Bumi daripada ancaman luar angkasa.

Salah seorang daripada mereka bagaimanapun menyembunyikan satu rahsia rahsia. Dia adalah makhluk asing dari planet M-78 yang dikenali sebagai Ultraseven. Sama seperti Ultraman pertama, Ultra ini menggunakan kuasanya untuk mempertahankan manusia daripada raksasa di seluruh galaksi.

Untuk menyembunyikan identitinya, Ultraseven menyamar sebagai manusia bernama Dan Moroboshi. Siri Ultraseven ini ditayangnakn pada tahun 1971 dan mempunyai sebanyak 49 episod keseluruhannya.

Siri Ultraman kedua ini adalah susulan kepada siri Ultraman yang asal, sekali gus memulakan watak adiwira Jepun yang paling ikonik. Tayangan perdananya seminggu selepas Ultra Q berakhir.

Siri Ultraman ini memaparkan berlangsung 30 tahun akan datang apabila seorang juruterbang telah ditembak jatuh oleh makhluk antara galaksi.

Dalam watak seperti Venom atau Shazam, iaitu sejenis makhluk asing, Utraman telah bergabung dengan juruterbang untuk menyelamatkan nyawanya. Setiap kali berada dalam keadaan bahaya, juruterbang akan berubah menjadi Ultraman untuk melawan raksasa jahat itu.

Walaupun ia adalah siri pertama dan tertua dalam alam sinematik Ultraman, Ultra Q tidak menampilkan sebarang watak Ultra. Sebaliknya, tiga watak utama pada dasarnya adalah detektif yang menyiasat raksasa yang berbeza setiap minggu.

Studio produksi Toho, yang menjalankan siri itu, juga menawarkan penciptanya akses kepada raksasa dan prop daripada filem terdahulu mereka. Akibatnya, peminat filem raksasa Jepun mungkin melihat beberapa wajah yang dikenali dalam siri ini.

"Q" dalam tajuk siri ini bermaksud "Question". Dihasilkan dalam warna hitam dan putih oleh Tsuburaya Productions, ianya telah disiarkan dari 2 Januari hingga 3 Julai 1966 dengan jumlah 28 episod.


Kenapa Kes Kecurian Catalytic Converter Semakin Meningkat di Malaysia?

Untuk beberapa tahun kebelakangan ini, kes kecurian bahagian pada ekzos kenderaan yang dinamakan sebagai catalytic converter atau pengubah bermangkin semakin kerap dilaporkan di negara kita.

Kes sama sebenarnya sudah lama berlaku di negara-negara luar, ekoran mudahnya pencuri mampu mendapatkan bahagian tersebut dari kenderaan. Kenapa pencuri semakin gemar mengambil bahagian pemangkin ini?

Mari kita huraikan secara lebih lanjut isu ini dan kenapa pengubah bermangkin menjadi perhatian individu berniat jahat.

Catalytic converter atau pengubah bermangkin dalam bahasa Melayu, adalah peranti yang dipasang pada semua kenderaan bagi mengawal kualiti gas yang dilepaskan daripada proses pembakaran dalam enjin.

Digunakan di mana risiko gas beracun boleh dibebaskan, sistem ini dipasang bukan saja pada kenderaan bahkan kepada bermacam jenis mesin atau peranti yang menjalankan proses pembakaran yang melepaskan asap.

Idea untuk memperkenalkan sistem pemangkin yang menapis rembesan gas ini sudah mula dibangunkan di Perancis pada penghujung abad ke 19, sebelum seorang pesara tentera dan jurutera bernama Eugene Houdry dari Domont, Perancis mula membangunkan standard yang dijadikan asas kepada semua pengubah bermangkin moden.

Houdry berpendapat semua ekzos kenderaan perlu  mengurangkan gas karbon monoksida dan hidrokarbon ke udara dalam setiap kenderaan, sama ada jenis petrol atau diesel.

Sistem itu dinamakan 'catalytic' sempena kemampuannya. 'Catalytic' bermaksud 'mampu menjalankan proses menguraikan bahan kimia', diambil daripada istilah Latin 'katalytikos.'

Penggunaannya mula meluas selepas kerajaan Amerika Syarikat mewajibkan pemasangan alat ini pada semua kenderaan dengan pengenalan Akta Udara Bersih 1970, bagi mengawal kualiti pelepasan gas kenderaan yang dijual di sana.

Houdry yang bertindak sebagai pemegang paten yang didaftarkan di negara itu, mula melihat ciptaannya menjadi satu kemestian di atas jalan raya.

Pasti ada sebabnya kenapa penukar bermangkin menjadi antara barang panas yang diintai pencuri kan? Mestilah!

Catalytic converter dibina sebagai sebuah kebuk menempatkan penapis berbentuk sarang lebah. Penapis ini biasanya dibuat daripada baham unsur nadir bumi iaitu palladium, rodium dan platinum yang mempunyai harga tinggi sekiranya dijual sebagai bahan mentah.

Fungsi utama ketiga-tiga bahan dijadikan struktur utama penapis adalah disebabkan kemampuan tindak balas bahan nadir itu terhadap gas yang dilepaskan oleh enjin semasa berlakunya pembakaran.

Kesan toksik yang dibentuk dua bahan beracun utama iaitu karbon monoksida dan hidrokarbon yang dinyahkan, berkurangan selepas melalui penapisan - ditukarkan kepada karbon dioksida dan juga air melalui tindak balas yang berlaku.

Oleh kerana sebuah pengubah bermangkin memerlukan suhu tinggi untuk mencapai tahap optimum penukaran, pemasangannya akan dilakukan pada lokasi di mana suhunya panas.

Disebabkan itulah secara standard, pengubah pemangkin akan dipasang pada bahagian ekzos yang mengakibatkannya mudah diakses sesiapa yang tahu.

Kebanyakan pencuri mencuri peralatan ini kepada pembeli yang sudah pasti mereka kenali.

Pembeli pula akan berurusan dengan mereka yang mempunyai kepentingan dalam mendapatkan unsur nadir bumi yang ada seperti rodium, platinum dan palladium; untuk tujuan masing-masing.

Angka kes kecurian di negara kita kini sudah semakin meningkat disebabkan oleh pengetahuan sindiket jenayah curi tentang nilai sebenar bahan yang ada dipasang pada majoriti kereta yang ada.

Dalam pasaran gelap, seorang pencuri boleh memperolehi keuntungan bersih sekitar RM1,200 untuk pengubah bermangkin jenis biasa yang dipasang pada kenderaan-kenderaan berasaskan petrol atau diesel.

Sistem kereta hibrid yang memerlukan pengubah lebih baik, membolehkan harga lebih tinggi diterima pencuri.  Secara puratanya pengubah kenderaan hibrid mampu dijual dalam pasaran gelap pada harga sekitar RM6,000 ke RM7,500 jika ada permintaannya.

Ketika artikel ini ditulis, satu gram rodium mempunyai harga RM1,995, platinum pada harga RM144.75 per gram dan RM272.70 untuk setiap satu gram palladium. Bagi setiap satu unit pengubah bermangkin biasa, jumlah bahan yang akan digunakan adalah 3 ke 7 gram platinum, 2 ke 7 gram palladium dan 1 ke 2 gram rodium.

Anda kiralah sendiri berapa nilai bahan yang dipasang secara keseluruhannya dan kenapa segelintir individu sanggup melakukan kerja terkutuk ini.

Oleh sebab itulah jika anda menelaah harga jualan alat ganti catalytic converter dalam pasaran sebenarnya, memang harganya agak tinggi.

Bagi kenderaan biasa seperti Perodua Myvi dan Perodua Alza, harganya mencecah sehingga lebih RM1,000.

Nasihat kami, pastikan anda meletakkan kenderaan anda di tempat yang selamat. Jika anda nampak ada individu sedang menggodek ekzos kenderaan bersendirian, siasatlah apa tujuannya.

Komponen ini memang agak mudah dibuka kerana rekaannya sudah sedia mudah aksesnya. Alat ini boleh dibuka tanpa memerlukan peralatan khas, hanya spanar biasa saja boleh diguna.

Kami menulis artikel ini bukanlah untuk mengajar anda mencuri ya. Ekoran peningkatan kes yang mendadak kecurian komponen ini, kami harap anda ada kesedaran bahawa perkara ini akan semakin kerap berlaku.

Jika anda mulakan enjin dan mendapati bunyi ekzos anda aneh semacam saja, mungkin anda telah menjadi mangsanya.

Berhati-hatilah kerana jenayah ini melibatkan pengguna kenderaan, khususnya kenderaan hibrid yang memang menjadi sasaran utama serta kita semua yang memiliki kenderaan jenis biasa, baik motorsikal ataupun kereta.


Harapkan PAGAR Atau PEGAR Makan Padi? Ini Jawapannya

Sehingga artikel ini ditulis (2022) masih banyak berlaku perdebatan mengenai perkataan sebenar peribahasa "Harapkan pagar, pagar makan padi". Sekitar tahun 2011, muncul satu pandangan baru di akhbar dan media digital menyatakan bahawa perkataan sebenar dalam peribahasa tersebut adalah "harapkan pěgar, pegar makan padi".

Perbincangan ini telah berlarutan sekian lamanya walaupun dinafikan pihak Dewan Bahasa Dan Pustaka (DBP). DBP memberikan pandangan bahawa DBP mengekalkan ungkapan "Harapkan pagar, pagar makan padi". Namun masih ramai yang menganggap ungkapan itu tidak logik dan tidak boleh diterima akal. "Mana mungkin pagar makan padi?".

Kami akan cuba merungkai satu per satu permasalahan berkaitan peribahasa melayu klasik ini, dengan harapan artikel ini mampu menjadi penutup dan penamat salah faham dikalangan orang ramai.

Burung pegar (nama saintifiknya Lophura Rufa) adalah spesis haiwan yang dilindungi sepenuhnya di bawah Akta Pemuliharaan Hidupan Liar 76 (2010). Sesiapa yang didapati memelihara, memiliki, menangkap atau membunuh burung pegar akan didenda hingga RM50 000.00 atau tiga tahun penjara atau kedua-duanya sekali di bawah Seksyen 64 Akta yang sama.

Burung pegar adalah spesis burung yang boleh ditemui di Thailand, Malaysia, Sumatera dan Borneo. Ia hanya boleh hidup di hutan tropika dan kini semakin berkurang bilangannya angkara kemusnahan hutan. Percubaan untuk dibiakkan kebanyakannya menemui kegagalan (rujukan).

Ada sumber mengatakan bahawa orang zaman dahulu memang menggunakan burung pegar untuk menjaga tanaman padi namun tiada bukti untuk menyokong pendapat ini. Tambahan pula jelapang padi agak tak bersesuaian dengan habitat asal burung ini. Burung pegar adalah haiwan yang sangat 'defensive' dan akan menyerang sesiapa sahaja sekiranya rasa terancam.

Berdasarkan carian di internet, banyak blog dan artikel sekitar 2011 menukilkan bahawa perkataan pegar itu berasal dari Dr. Burhanuddin Helmy. Dan dipopularkan lagi oleh naib juara Pidato Bahasa Melayu Antarabangsa 2011.

Post dari facebook page bernama Dr. Burhanuddin Al-Helmy yang sudah pasti bukan dikendalikan oleh Allahyarham. Dr. Burhanuddin Bin Muhammad Nur Al-Hilmi meninggal dunia pada 25 Oktober 1969

Disebarluas oleh Rashid Rahman Hasan naib johan Pidato Bahasa Melayu Antarabangsa 2011

Kedua-dua hantaran Facebook ini menjadi rujukan banyak blog di waktu itu dan menjadi dalil utama kononnya ejaan yang betul dalam bahasa jawi adalah "pa ga ro" selaras dengan sebutan "pegar". Di sinilah berlaku kesilapan besar yang menyebabkan ramai orang serta merta menganggap selama ini kita telah tersalah baca maksud peribahasa dari tulisan jawi.

Hampir setahun teori ini diulang-ulang sebut oleh pengguna media sosial, teori ini bagaikan sudah diterima oleh majoriti masyarakat sehinggakan seorang Profesor Madya telah menyiarkan satu dialog dalam kolum khas di akhbar Berita Harian bertarikh 11 November 2012.

Kolum akhbar bertajuk "Harapkan pegar, pegar makan padi" oleh Profesor Madya Dr Nor Hisham Osman

Begitulah serba sedikit kisah bagaimana teori "pegar" ini boleh tersebar ke seluruh Malaysia sehingga berlaku perdebatan sehingga hari ini.

Sejak tahun 2012 sudah berkali-kali pihak DBP memberikan jawapan bahawa perkataan "pegar" dalam peribahasa itu adalah tidak berasas.

Perkara ini berterusan sehingga tahun 2018. Namun masyarakat masih mempersoalkan tentang perkataan sebenar adalah pagar atau pegar. Berikut adalah jawapan dari pihak DBP pada tahun 2012 :

Pendapat baharu tentang peribahasa “Harapkan pegar, pegar makan padi” (Harapkan pagar, pagar makan padi) yang banyak dibincangkan di ruang maya ini belum dapat dipastikan kesahihannya kerana sehingga kini belum ada dapatan/kajian yang dapat mengesahkan kebenarannya. Tidak ada maklumat terperinci tentang peribahasa dalam pangkalan data kami.

Peribahasa ialah khazanah yang terakam sejak dahulu lagi, walaupun dicetak berulang kali tetapi bentuk asalnya tetap dikekalkan. Begitu juga dengan peribahasa “Melepaskan batuk di tangga”. Walaupun pendapat yang mengatakan bahawa yang benarnya ialah “Melepaskan batok di tangga” semakin digemari, buku peribahasa masih mengekalkan bentuk yang sedia ada.

Maksud peribahasa "harapkan pagar, pagar makan padi ialah orang yang kita percayai berkhianat kepada kita, manakala "Melepaskan batuk di tangga" bermaksud membuat sesuatu kerja tetapi tidak sampai selesai.

Soalan tetap diajukan kepada DBP setiap tahun walaupun jawapan telah diberi.

Berdasarkan manuskrip dan buku hikayat Melayu terdahulu, terbukti ejaan yang betul dalam peribahasa yang dibincangkan ini ialah "PA ALIF GA RO" (ڤاكر)

Dalam disiplin ilmu Jawi, sesuatu bacaan huruf, perkataan, kalimah dan persuratan Jawi itu perlu disandarkan dengan hujah, yang berasaskan rujukan silang, lisan yang sahih dan taakulan yang tepat.

Sekiranya ejaannya tanpa alif sekalipun adalah mustahil sebutannya menjadi "pegar". Sama seperti ejaan ڤهڠ, tulisan jawi ini disebut "Pahang", bukannya "Pehang".

Berikut adalah bukti-bukti bahawa ejaan jawi yang betul adalah "Harapkan PAGAR, PAGAR makan padi" :

Kitab Kiliran Budi (1906) Oleh Shellabear, W. G. 1862-1947 (William Girdlestone)

Maleische Geschriften (Hikayat Hang Tuah) cetakan 1906 tertulis pepatah tersebut yang mana ejaan ‘pagar’ dieja dengan huruf alif.

Manuskrip Melayu Jawi Hikayat Hang Tuah 1828-1835, dari British Library

Terbukti di dalam kitab dan manuskrip lama semuanya menggunakan ejaan jawi "pa alif ga ro" bukannya "pa ga ro". Ini adalah antara bukti yang sangat kuat untuk menidakkan teori istilah pegar dalam peribahasa "Harapkan pegar, pegar makan padi".

Undang-Undang Kedah 1650 yang banyak membincangkan hukum syariah yang terdiri daripada 16 fasal berkaitan kesalahan dan hukuman terhadap pesalah atau pelanggar hukum syarak seperti mencuri, berzina, minum arak, berjudi dan selainnya.

Selain itu, undang-undang pertanian dan peternakan juga banyak diutarakan iaitu sebanyak lima fasal. Antaranya seperti perintah membina pagar disawah dan hukuman terhadap kerbau dan tuan kerbau jika kerbaunya menceroboh masuk ke sawah orang lain yang sudah berpagar ataupun jika kerbau melakukan kerosakan.

Pemagaran bendang adalah penting bagi masyarakat Kedah suatu masa dahulu. Ianya digalakkan bagi golongan petani di Kedah. Ini adalah untuk menjaga bendang daripada dimasuki kerbau lembu serta binatang buas yang akan merosakkan semaian padi.

Perincian saiz pagar juga ada disentuh dalam undang-undang ini. Maklumat fasal undang-undang berkaitan pagar dan sawah adalah seperti di bawah :

“Apakala hampir periam bendang segala tanah yang biasa berpagar hendaklah masing-masing pergi tetak kayu pagar atas secukupnya dan segala yang berkerbau mahulah masing-masing bawak kerbaunya ke padang besar melainkan kerbau lembu atas hendak kerja bendang juga ditinggalkan dengan ditambat jangan masuk membinasakan semai orang yang di dalam pagar pada tempat yang berpagar. Jika kerbau siapa-siapa membelah pagar atau melompat pagar membinasakan semai orang kenalah berganti sampai atau berbayar harga akan tuan semai”

[ Undang-Undang Kedah Versi Ku Din Ku Meh  (UUKVKDKM 1311H/1893M) ]

Maka terbuktilah bahawa peribahasa Melayu "harapkan pagar, pagar makan padi" amat bertepatan dengan kiasan serta maksudnya bagi masyarakat Melayu zaman dahulu.


5 Kesan Internet dan Media Sosial Kepada Sistem Pendidikan

Teknologi moden zaman sekarang membolehkan kita hidup dalam dunia yang secara mayanya tanpa sempadan.

Dengan ketiadaan sempadan ini, pengetahuan dan ilmu yang sebelum ini hanya dapat diperolehi dengan cara fizikal - kini sudah boleh diperolehi dengan mudah. Apa yang dulu terkandung hanya di perpustakaan, sudah boleh diakses dari mana-mana saja.

Perkongsian pengetahuan sama ada secara formal atau lebih santai juga berlaku melalui laman web dan media sosial, melahirkan generasi yang lebih cakna tentang pengetahuan.

Walaupun begitu, teknik belajar zaman sekarang juga telah mengubah kaedah asal pembelajaran - sehingga melahirkan generasi yang pada permukaannya nampak cerdik, tetapi malangnya mempunyai ilmu yang agak cetek kedalamannya. Kenapa?

Di kalangan netizen khasnya, semakin ramai individu yang mempopularkan agenda bahawa seseorang itu boleh belajar 'tanpa guru', hanya perlu bergantung dengan pengalaman sendiri.

Konsep ini sebenarnya sudah mula dijalankan secara formal di negara-negara barat, di mana pelajar sekolah yang hadir untuk sesi pembelajaran digalakkan untuk melakukan 'apresiasi kendiri'; melakukan penilaian peribadi ke atas kemampuan secara sendiri tanpa ada campur tangan pihak ketiga seperti guru.

Ada juga sekolah yang telah mula membenarkan pelajar yang hadir ke sekolah belajarlah apa saja yang mereka suka pada hari itu. Tidak ada subjek atau sukatan khas dikenakan, dengan guru hanya bertindak sebagai penyelia memantau perjalanan kelas.

Kenapa semua ini semakin kerap berlaku? Pada pandangan penulis, generasi muda zaman sekarang yang sudah biasa mempunyai pilihan sendiri, tidak lagi mahu dikawal dan dibebankan dengan pilihan yang biasanya ditentukan guru.

Kita di Malaysia mungkin belum sampai ke tahap ini - tetapi permintaan agar kita menuju ke arahnya sudah mula kedengaran, sama ada kita suka atau tidak.

Berkait dengan isu tanpa guru di atas, generasi muda zaman sekarang juga semakin lama semakin meyakini bahawa konsep sukatan atau pembelajaran secara terancang sudah tidak lagi relevan.

Mereka melihat cabang ilmu sebagai sesuatu yang lebih luas, lebih bebas dan tidak sepatutnya diikat. Tidak ada lagi ilmu yang dikategorikan sebagai tidak bermanfaat kerana semuanya perlu dinilai berdasarkan minat atau kehendak seseorang.

Hendak paksa pelajar belajar subjek berat seperti sejarah, geografi, sains atau subjek lain yang mereka tak nampak aplikasi atau kegunaannya untuk membentuk kehidupan mereka? Maaflah, era tersebut sudah berlalu.

Nilailah bagaimana kita sendiri menggunakan internet atau media sosial. Setiap hari kita akan menelaah dan mengikuti isu yang kita rasakan penting atau disukai, tanpa kita mempedulikan topik-topik lain yang lebih berfaeda. Sama ada apa yang kita telaah itu berguna, belakang kira.

Tidak dapat dinafikan memang banyak perkongsian yang kita baca tampak berfaedah, namun majoriti individu hanya akan lekat membaca apa yang kita suka.

Pernah tak anda menemui orang yang merasakan diri mereka pandai, hasil daripada pembacaannya di internet? Mesti ramai pernah kan?

Sehinggakan ada yang percaya ijazah, diploma, sijil atau kelulusan dalam era sekarang sudah tidak relevan - kerana dengan belajar internet, kita sudah boleh membentuk portfolio kita. Institusi pendidikan sendiri kita juga mula menerima konsep ini, menawarkan program-program pensijilan yang dilakukan secara 'terbuka' untuk kekal relevan.

Pelajar zaman moden diberikan lebih kebebasan bukan saja dalam memilih jurusan yang mereka mahu, bahkan subjek apa yang mahu mereka pelajari - akibat perlunya institusi pendidikan bersaing dengan gedung ilmu elektronik; yang semakin berjaya meyakinkan ramai manusia belajar cara tradisional sudah semakin tidak relevan.

Anda pernah mendengar konsep universiti jalanan yang kerap kali diangkat segelintir golongan, bagi menggantikan sistem universiti sedia ada?

Berbanding dengan generasi terdahulu yang sanggup melakukan apa saja kerja demi mencari sumber pendapatan, generasi lebih muda khasnya generasi yang cakna internet melihat pekerjaan haruslah selari dengan minat.

Buat apa kerja melakukan sesuatu setiap hari, sekiranya minat kita tidak ada dalam bidang tersebut - menurut mereka.

Dalam satu perspektif, pandangan ini ada benarnya. Bagaimanapun dalam satu perspektif lain, persepsi sebegini juga melahirkan generasi yang tidak cenderung kepada satu-satu perkara.

Kumpulan individu yang bekerja lebih terbuka untuk bertukar-tukar kerja bila mereka rasa bosan. Melompat-lompat kerja akan menjadi satu kebiasaan. Akan berlaku lebih kerap individu lari daripada kerja selepas seminggu dua 'cuba' pekerjaan barunya, kerana minatnya dalam bidang tersebut tidak ada.

Internet dan media sosial semakin lama sudah jadi sebati dalam hirarki masyarakat, ibarat bekalan air dan elektrik hari-hari.

Hendak tak hendak, media sosial yang secara puratanya digunakan selama 3 jam 1minit setiap hari warga Malaysia, akan terus ada membentuk hala tuju masyarakat kita.

Tidak ada lagi pembentukan masyarakat di mana satu individu mampu memukau kata-kata ramai. Ahli politik yang sebelum ini disegani, besar kemungkinan juga akan mula hilang pengaruhnya.

Konsep pemimpin, guru atau ketua juga semakin lama akan semakin hilang konteksnya - disebabkan tingginya keperluan setiap individu untuk memenuhi kehendak diri sendiri, baik emosi, psikologi atau dalam karier setiap hari.

Kemajuan internet membolehkan setiap orang ada pilihan. Sebagai contoh, dulu kanak-kanak menonton kartun yang sama jam 5.30 petang, lalu ramai-ramai pakat bercerita tentangnya di padang.

Kini generasi muda boleh menonton ribuan judul kartun pada bila-bila masa membolehkan mereka membentuk citarasa sendiri dalam acuan sendiri. Kami tidak tahu sama ada anda melihat situasi tersebut sebagai sesuatu yang baik atau tidak.

Atas kertas, banyak faedahnya lebih banyak pilihan kepada kita diberi. Namun dalam sisi berbeza, dengan lebih banyak pilihan hidup ditawarkan - kita juga cenderung mengamalkan sikap individualistik, mementingkan diri sendiri sehingga kurang cakna perasaan orang lain.

Masyarakat yang lahir di masa hadapan akan lebih bersifat individualis, tahu apa yang mereka mahukan, sangat terdedah dengan ilmu pengetahuan tetapi hanya akan belajar apa yang mereka mahukan. Mereka juga lebih percaya kepada perkongsian internet dan media sosial. Pekertinya dibentuk oleh influencer dan trend semasa.

Ukuran kemampuan seseorang bukan lagi dinilai oleh CGPA, GPA, skor, pentaksiran, gred, agregat, markah dan sebagainya. Sebaliknya generasi masa depan menilai pencapaian mereka dengan jumlah pengikut, like, pengaruh tular, kualiti kandungan dan kualiti capaian kandungan mereka.

Adakah anda melihat ini sebagai satu perubahan positif atau negatif? Nyatakan pandangan anda.


5 Animasi Jepun (Anime) Terawal di Dunia

Sejarah anime Jepun dapat dijejaki sejara permulaannya di abad ke-20 ketika Jepun cuba memodenkan seluruh negara. Walaupun ahli sejarah tidak dapat menentukan tarikh yang tepat, 1917 sering disebut sebagai tahun penting dalam pembangunan animasi Jepun.

Malah, filem anime tertua yang sedia ada terbukti telah dihasilkan pada tahun 1917. Malangnya, disebabkan oleh gempa bumi Great Kantō pada tahun 1923, kebanyakan anime pertama telah musnah atau hilang. Walau bagaimanapun, beberapa filem anime lama telah muncul dalam beberapa tahun kebelakangan ini dan telah dipulihkan secara digital.

Kali ini, mari kami kongsikan pula kepada para pembaca Iluminasi semua senarai anime terawal di dunia.

Senga Tsubo adalah filem pertama yang dibayar oleh Kementerian Pendidikan kepada Sanae Yamamoto selepas beliau mula bekerja untuk mereka. Tajuk bhasa Inggerisnya adalah "The Pot"

Filem ini menggabungkan kisah "The Fisherman and the Genie" dari The Arabian Nights dengan kisah tentang singa dan musang dari Machiavelli's The Prince.

Anime ini adalah filem senyap berdurasi 17 minit hitam putih. Perbualan antara watak dalam cerita dilakukan dengan menggunakan potong kertas yang mengandungi dialog.

Kyoikusenga Ubasauteyama mengambil masa lebih setahun setengah untuk menghasilka anime ini dan merupakan salah satu karya terawal Sanae Yamamoto yang mendapat sambutan baik daripada orang ramai Jepun.

Ia adalah filem berdurasi 18 minit yang mengisahkan tentang seorang penguasa yang tinggal di Wilayah Shinano. Tuan ini membenci orang tua dan menghalau mereka untuk tinggal di pulau buangan apabila mereka berumur 60 tahun. Akhirnya, seorang lelaki muda meyakinkannya untuk menghentikan pengasingan orang tua dan menghormati mereka.

Pada masa tayangannya, Yamamoto menjual hampir 100 cetakan filem ini. Malah ia telah dibeli oleh Bahagian Pendidikan Sosial Kementerian Pendidikan Jepun. Selepas pihak kementerian membeli filem itu, Yamamoto menjadi pekerja sementara Kementerian Pendidikan. Semasa bekerja di Kementerian, beliau menghasilkan beberapa lagi filem pendidikan.

Tajuknya dalam bahas Inggeris adalah  "The Hare and the Tortoise" dan ia ialah sebuah filem animasi pendek enam minit berdasarkan cerita klasik yang dinamakan sempena namanya. Anime ini bermula pada tahun 1924 dan merupakan salah satu penggambaran animasi pertama cerita cerita perlumbaan arnab dan kura-kura.

Seni filem ini menampilkan teknik mudah hanya menggunakan garisan dan latar belakang unik yang kelihatan seperti berasal dari negara lain dan bukannya landskap tradisional yang digunakan dalam cerita rakyat Jepun lama.

Filem ini adalah salah satu karya terawal Sanae Yamamoto dan diterbitkan oleh Seitaro Kitayama, guru Yamamoto yang mencipta satu lagi anime awal, Urashima Tarō

Urashima Tarō ialah satu daripada dua filem yang ditemui di sebuah kedai antik di Osaka, Jepun pada tahun 2008; filem lain ialah Nakamura Gatana (disenaraikan di atas). Ia adalah salah satu contoh terawal anime yang wujud dan filem senyap pendek.

Filem ini berdasarkan cerita rakyat Jepun tentang seorang nelayan yang mengembara ke dunia bawah air di belakang seekor penyu. Di sana dia dilayan oleh puteri Otohime sebagai ganjaran. Dia menghabiskan apa yang dia percaya selama beberapa hari dengan puteri, tetapi apabila dia kembali ke kampung halamannya, dia mendapati dia telah pergi sekurang-kurangnya 100 tahun.

Apabila dia membuka kotak permata terlarang (tamatebako), yang diberikan kepadanya oleh Otohime semasa pemergiannya, dia berubah menjadi seorang lelaki tua.

Namakura Gatana ialah filem pendek anime yang ditemui setakat ini dan anime ini tlah dihasilkan pada tahun 1917. Filem ini telah hilang sehingga salinannya ditemui pada tahun 2008. Anime ini juga dikenali dengan tajuk bahasa Inggerisnya "The Dull Sword".

Anime ini adalah satu daripada tiga karya yang dikreditkan sebagai pelopor filem animasi Jepun dan merupakan satu-satunya karya yang masih wujud. Ia telah dipulihkan secara digital pada tahun 2008 dengan bantuan Natsuki Matsumoto, seorang ahli sejarah budaya visual, yang memiliki nitrit positif filem ini.

Pada mulanya, proses pemulihan Matsumoto dianggap sama dengan filem asal. Walau bagaimanapun, nitrat yang lebih baru ditemui pada tahun 2014. Nitrat yang terkemudian ini memaparkan separuh pertama filem manakala nitrat kepunyaan Matsumoto adalah bahagian kedua anime ini.


5 Selebriti Antarabangsa Yang Merupakan Juruterbang Bertauliah

Menonton aksi berani aktor terkenal Tom Cruise melakonkan watak utama filem Top Gun : Maverick memang mengundang tepukan.

Ini kerana dalam era di mana produksi filem lebih gemar memilih untuk dibina menggunakan kesan khas visual komputer, Cruise pula menjadikan aksi praktikal sebagai kaedah utama di mana pelakon yang terlibat perlu belajar menerbangkan sendiri pesawat yang mereka pandu.

Kita kini tahu Tom Cruise mempunyai kebolehan sebenar menerbangkan pesawat, baik pesawat penumpang mahupun pesawat perang. Siapa lagi yang mempunyai kemampuan sama seperti beliau?

Kita mulakan dengan Tom Cruise. Pada usia 62 tahun, aksi-aksi berani yang ditunjukkan beliau bukan saja terhad dalam filem bahkan turut sama dilakukan beliau dalam dunia nyata.

Cruise terkenal kerana berani berpaut pada pesawat yang sedang terbang, terjun udara pada ketinggian tinggi serta memandu pesawat dengan aksi lagak ngeri. Tom Cruise sebenarnya sudah pun memiliki lesen memandu memandu pesawat sejak tahun 1994.

Dia mula menceburi bidang ini selepas didedahkan dengan kemahiran juruterbang, dalam filem pertama Top Gun.

Dalam filem sambungannya, Cruise yang juga bertindak sebagai produser cuba untuk mendapatkan kebenaran bagi beliau menerbangkan sendiri jet pejuang tentera udara Amerika Syarikat F-18 Hornet, namun permohonan itu tidak dibenarkan.

Secara amnya, Cruise mempunyai lesen untuk memandu pesawat peribadi dan juga melakukan penerbangan bersifat komersial. Bagaimanapun kemahiran itu nyata belum mencukupi bagi beliau melayakkan diri memandu pesawat pejuang sebenar.

Bagi peminat muzik berat heavy metal, anda pasti mengenali nama Bruce Dickinson sebagai vokalis utama kugiran legenda Iron Maiden. Uniknya, selain mempunyai kemampuan vokal cukup menakutkan - Dickinson juga adalah seorang juruterbang komersial bertauliah.

Dia mula menyertai kursus perlesenan juruterbang komersial sekitar dekad 1990-an, yang membolehkan beliau mempunyai kerjaya tetap sebagai juruterbang bersama syarikat penerbangan British, Astraeus Airlines.

Semasa bersama syarikat tersebut, Dickinson berkhidmat sebagai juruterbang pesawat Boeing 757 dengan pangkat kapten sebelum lebih melibatkan diri dalam pengurusan, bermula era 2000. Dia menamatkan karier dengan syarikat tersebut sebagai pengarah pemasaran sebelum syarikat tersebut dibubarkan pada tahun 2011.

Dickinson meneruskan minatnya dalam bidang itu, menubuhkan syarikat persendirian Cardiff Aviation yang menawarkan perkhidmatan penyelenggaraan pesawat dan juga kursus latihan peberbangan.

Kini dinamakan semula sebagai Caerdav, Dickinson kekal bertindak sebagai pengerusi yang telah berjaya memperkembangkan rangkaian perniagaan mereka ke beberapa buah negara luar.

Sejak berusia 15 tahun, John Travolta sudah mula didedahkan kepada karier penerbangan.

Ini mendorong beliau untuk mencuba nasib mendapatkan pertauliahan penuh sebagai juruterbang, yang berjaya diselesaikan pada usia beliau 22 tahun dalam tahun 1978. Bagaimanapun kelayakan beliau sebagai juruterbang terhad hanya kepada penerbangan pesawat persendirian.

Secara peribadi, Travolta mempunyai kelayakan untuk menerbangkan beberapa pesawat seperti Boeing 707, 727, 747 dan yang terbaru Boeing 737, selepas pengumuman beliau pada bulan Mac tahun 2022.

Beliau dilaporkan mempunyai koleksi 7 buah pesawat peribadi, di mana kediaman peribadinya pula direka bentuk agar boleh menempatkan pesawat miliknya selain daripada mempunyai landasan pendaratan dan pelepasan.

Seperti Bruce Dickinson, David Gilmour yang juga pemuzik ikonik dari kumpulan Pink Floyd juga merupakan seorang kaki bidang penerbangan yang sangat-sangat serius walaupun lebih terkenal dalam karier muzikal mereka.

Hasil kejayaan beliau sebagai seorang pemuzik membolehkan Gilmour mengalihkan dana yang beliau miliki kepada dunia penerbangan, di mana beliau berjaya mendapatkan lesen penerbangan pada tahun 1997.

Gilmour merupakan antara individu yang mempunyai koleksi pesawat perang era perang dunia yang dicari-cari, menjadi antara pemilik sebuah pesawat dengan nombor model  SNJ-7C G-BRVG yang dibangunkan oleh tentera udara Amerika Syarikat bagi kegunaan perang.

Minatnya kepada kapal terbang dan pesawat lama tidak terhenti setakat itu. Selain mampu menerbangkan pesawat-pesawat ini sendiri, Gilmour juga mengusahakan Interpid Aviation, sebuah muzium berkaitan penerbangan yang dibuka di Essex, England bagi mempamer dan menguruskan semua pesawat lama miliknya.

Usaha itu mendapat sokongan banyak pihak, khasnya pasukan produksi yang memerlukan kapal terbang jenis lama untuk digunakan dalam filem, termasuklah melibatkan pengarah Steven Spielberg ketika penggambaran siri TV popular 'Band of Brothers.'

Selepas populariti usaha itu mula menyebabkan cabang perniagaan Intrepid Aviation semakin berkembang, Gilmour memilih untuk menjual syarikat tersebut kerana menurut beliau dia tidak lagi mampu menguruskannya - selepas usaha yang bermula sebagai hobi, akhirnya menjadi satu bentuk perniagaan yang di luar jangkaan.

Pelakon veteran Morgan Freeman menyimpan cita-cita untuk menjadi seorang juruterbang tentera sejak usia muda. Bagaimanapun impiannya tidak dapat dicapai.

Freeman berjaya memasuki tentera udara Amerika Syarikat berusaha keras menggapai impiannya namun dia terpaksa berpuas hati bekerja di pengkalan, dilantik sebagai juruteknik radar bersama angkatan tentera.

Selepas berkhidmat 4 tahun, Freeman dinaikkan pangkat ke pangkat Airman Kelas Pertama yang diharapkan dapat menjadi batu loncatan beliau diangkat sebagai juruterbang. Namun apabila beliau memulakan latihan dan dibenarkan duduk dalam pesawat-pesawat tentera, Freeman menyedari tempatnya bukan di situ.

Dia menarik diri daripada terus berkhidmat pada tahun 1959 dan kembali menceburi bidang lakonan dan teater yang digemarinya sebelum itu. Sehinggalah dalam satu penerbangan bersama rakannya, Freeman diminta memegang stereng kokpit bagi membolehkan rakannya mengambil gambar sungai di bawah.

Pengalaman memegang stereng itu menukar pandangan Freeman, meyakinkan dia untuk kembali mencuba bidang penerbangan. Freeman menyertai kursus penerbangan pada bulan Julai tahun 2002 dan mendapat lesen penerbangan pesawat peribadi hujung tahun tersebut.


5 Taman Tema Hiburan Tertua di Dunia

Pada masa kini, sudah ratusan taman tema yang dibina di seluruh dunia. Di Malaysia juga, kita mempunyai beberapa taman tema antaranya Legoland di Johor dan Genting Skyworld Theme Park di Genting.

Pernahkah anda tertanya-tanya dimanakah taman tema paling awal di dunia? Disneyland yang cukup popular dibuka pada tahun 1966, bermakna ia hanyalah berusia sekitar 67 tahun. Namun, jangan terkejut ada taman tema dalam senarai ini yang sudah berusia ratusan tahun.

Hampir semua taman hiburan ini bermula sebagai tanah persendirian yang dibuka kepada orang ramai untuk berkelah, berkhemah dan hiburan. Hari ini, beberapa taman tema kekal sebagai tarikan pelancong yang popular untuk sejarah mereka serta beberapa roller coaster terbaik dan tertua di dunia.

Taman hiburan Hanayashiki adalah yang tertua di Jepun dan yang kelima tertua di dunia. Taman kecil ini dibuka pada tahun 1853 sebagai taman bunga apabila Commodore Tentera Laut AS, Matthew Calbraith Perry, melawat negara itu pada penghujung zaman Edo.

Peralatan permainan pertama dipasang di taman tema pada tahun 1872. Selama bertahun-tahun taman ini mempunyai beberapa tarikan haiwan termasuk kelahiran kembar lima harimau pada tahun 1923 serta singa pertama yang dilahirkan di Jepun pada tahun 1931.

Satu-satunya roller coaster Hanayashiki dibuka pada tahun 1953 dan masih beroperasi sehingga ke hari ini. Tarikan paling popular di taman ini ialah Sekolah Ninjanya yang menganjurkan kursus latihan Ninja selama satu jam yang menampilkan permainan pedang, teknik melarikan diri dan seni mempertahankan diri.

Lake Compounce ialah taman hiburan tertua di Amerika Syarikat dan yang keempat tertua di dunia. Sejarah taman ini bermula pada 6 Oktober 1846, apabila seorang saintis tempatan bernama Samuel Botsford meyakinkan pemilik hartanah ini, Gad Norton, untuk membenarkannya menjalankan eksperimen berkaitan elektrik.

Acara itu menarik orang ramai, sehinggakan Norton mendapat inspirasi untuk membuka taman itu secara rasmi kepada orang ramai. Lake Compounce pada mulanya digunakan untuk berkelah dan barbeku  bersama keluarga dan tarikan pertama telah ditambah pada tahun 1848.

Dari 1986 - 1996, taman ini mengalam banyak kerosakan dan tidak lagi menarik orang ramai. Selepas pemilikan baharu dan pengubahsuaian besar-besaran pada akhir 1990-an, taman ini bangkit semula dan masih popular sehingga kini.

Taman ini dibuka pada 15 Ogos 1843 oleh Georg Carstensen selepas mendapat kelulusan daripada Raja Christian VIII. Pengarang kisah dongeng terkenal, Hans Christian Andersen, adalah salah seorang tetamu pertama taman itu — keindahan taman taman itu memberi inspirasi kepada Andersen untuk menulis kisah "Nightingale".

Taman Tivoli menjadi sangat terkenal di seluruh dunia sehingga Walt Disney melawat taman itu beberapa kali untuk mendapatkan inspirasi sebelum membuka Disneyland pada tahun 1955.

Tarikan Tivoli yang paling terkenal ialah Rutschebanen (juga dipanggil Bjergbanen), roller coaster kayu yang beroperasi sejak 1914, menjadikannya salah satu roller coaster kayu tertua di dunia.

Wurstelprater, biasanya dipendekkan kepada "Prater", ialah taman hiburan kedua tertua di dunia. Sebelum dibuka kepada orang ramai pada tahun 1766, taman ini berfungsi sebagai kawasan perburuan Empayar Austria.

Tidak lama selepas Maharaja Josef II menjadikan kawasan itu sebagai ruang awam, bar snek dan restoran mula muncul, menetapkan asas untuk taman hiburan hari ini. Sekitar tahun 1895, teater dan "Venice in Vienna" telah dibina.

Semasa Perang Dunia II bahagian Prater dan kawasan sekitarnya telah rosak dan taman ini telah dibina semula dengan bantuan pihak swasta. Hari ini, tarikan paling popular di taman ini ialah Wiener Riesenrad, sebuah "Ferris wheel", yang telah menjadi salah satu pemandangan paling terkenal di Vienna.

Dyrehavsbakken (“Bukit Taman Haiwan”), biasanya dikenali sebagai Bakken (“Bukit”), ialah taman hiburan tertua di dunia menurut Rekod Dunia Guinness. Bakken mula dibuka sekitar 1583 selepas Kristen Pill menemui mata air semula jadi yang kini dikenali sebagai Jægersborg Dyrehave atau Dyrehaven.

Pada masa itu, kualiti air di Copenhagen yang berhampiran adalah teruk dan sumber mata air di kawasan ini menarik ramai orang. Akhirnya, penghibur mula membuat persembahan untuk pelawat ketika musim bunga dan taman hiburan ini telah berkembang secara semula jadi.

Taman awal ini berada di kawasan perburuan diraja dan tidak dibuka kepada orang ramai sehingga 1756. Tarikan paling popular di taman ini ialah Rutschebanen, sebuah roller coaster kayu yang dibuka sejak 1932.


5 Budaya Biasa Negara Lain Yang Pelik Bagi Kita

Kita di Malaysia yang masyarakatnya majmuk, mempunyai banyak campuran budaya, tradisi dan ragam dapat kita saksikan setiap hari.

Begitu jugalah di negara-negara luar di mana pembentukan masyarakat hasil penghijrahan dan migrasi keluar masuk orang ramai, membawa kepada banyak tradisi yang akhirnya menjadi sebati dengan identiti masyarakat mereka.

Ada tradisi yang kita semua kongsi bersama. Ada juga tradisi dan budaya yang kita rasa aneh, hanya diamalkan mereka di negara mereka. Berikut adalah lima budaya biasa masyarakat luar yang kami yakin akan dirasa ganjil sekiranya berlaku di negara kita.

Pernah tak ketika sedang berada di kawasan awam, tiba-tiba anda mendengar 'Negaraku', lagu kebangsaan kita dimainkan? Apa akan berlaku?

Biasanya majoriti kita tidak mengendahkan lagu tersebut meneruskan saja rutin harian kita.

Bagi masyarakat di Thailand, setiap hari lagu kebangsaan negara mereka akan dimainkan pada jam 8 pagi dan 6 petang, mengekalkan satu tradisi yang telah diperkenalkan sejak tahun 1939 dipasang di kawasan-kawasan awam termasuklah kawasan pelancongan.

Ketika tiba waktu tersebut, semua individu termasuklah migran dan pelancong diminta untuk menghormatinya, diminta berhenti daripada melakukan apa-apa, berdiri tegak sehinggalah lagu itu tamat.

Jika anda ada di Thailand ketika waktu-waktu tersebut, hormatilah budaya ini. Takut nanti anda diserang oleh warga Thailand yang merasakan anda kurang ajar kerana tidak menghormati tradisi mereka.

Jika anda tanya penulis sanggup tak tinggalkan anak kecil penulis di luar premis, sumpah penulis tak sanggup.

Itulah budaya dan tradisi masyarakat Scandinavia khasnya di Norway setiap musim sejuk, di mana ibu bapa membiarkan anak mereka tidur dalam kerusi tolak di luar premis yang dikunjungi seperti restoran.

Tradisi ini mula diajar sejak bayi berusia 2 minggu ketika keluar dengan ibu bapa mereka. Bagaimanapun jangan risau, majoriti ibu bapa di sana sudah membekalkan pakaian dan peralatan yang mencukupi bagi memastikan anak mereka terus selesa nyenyak sendirian.

Tujuannya ada dua. Yang pertama, tidur anak tidak terganggu hanya disebabkan ibu bapa perlu melakukan sesuatu. Kedua, mereka percaya udara sejuk akan menguatkan lagi tubuh anak-anak mereka. Persoalannya - berani buat tak benda sama di Malaysia?

Sekiranya anda mendapat peluang berkunjung ke New Zealand, bolehlah anda cuba amalkan satu tradisi masyarakat di sana gemar berkaki ayam ke mana saja.

Melihat seseorang individu berada di tempat awam tanpa kasut atau selipar adalah sesuatu yang norma khasnya ketika musim panas.

Tradisi berjalan kaki ayam ini dipinjam masyarakat New Zealand daripada budaya asal orang Maori. Orang Maori percaya hanya dengan berjalan tanpa alas mampu mendekatkan seseorang dengan alam semulajadi.

Walau bagaimanapun mereka yang mengamalkan tradisi ini semakin sering berdepan masalah, khasnya apabila ada premis persendirian seperti lapangan terbang, kompleks beli belah dan restoran sudah mula mewajibkan pemakaian kasut untuk masuk atas faktor kesihatan.

Anda tahu tak masalah merokok di kalangan kanak-kanak Indonesia merupakan satu masalah besar yang sukar dibendung kerajaan republik tersebut?

Indonesia adalah satu-satunya negara Asia Pasifik yang masih belum menandatangani konvensyen kawalan tembakau yang diperkenalkan Badan Kesihatan Sedunia, bagi membendung dan menyelia produk tembakau.

Oleh sebab itulah rokok di sana tetap dapat dijual pada harga murah dan pengiklanan produk berasaskan tembakau masih dibenarkan.

Hasilnya - dianggarkan 41% remaja berusia 13 ke 15 tahun di Indonesia merokok. Lebih sejuta kanak-kanak dan remaja di bawah usia 16 tahun menjadikan hisap rokok sebagai tabiat harian. 1/3 daripada kanak-kanak berusia 10 tahun ke bawah di Indonesia dilaporkan pernah cuba merokok.

Kanak-kanak berusia 2 tahun merokok setiap hari di sana, bukanlah satu perkara aneh bagi mereka.

Kita tahu penawaran khidmat teksi sapu di negara kita masih berjalan, khasnya di kawasan-kawasan luar bandar di mana sistem pengangkutan awam kurang aksesnya kepada penduduk setempat.

Namun di Uzbekistan, budaya teksi sapu adalah sesuatu yang diraikan.

Dikhabarkan anda boleh berdiri di tepi jalan di sana memberikan isyarat dengan tangan. Akan ada kenderaan persendirian berhenti menjemput anda, sudi menghantar anda ke destinasi anda dengan kadar bayaran tertentu.

Ini kerana di Uzbekistan ramai pemilik kereta persendirian mencari pendapatan sampingan dengan memandu teksi sapu. Dengan menawarkan tambang yang jauh lebih murah berbanding teksi berdaftar, ramai pengguna memilih untuk menaiki kenderaan-kenderaan sebegitu.

Bagaimanapun anda perlulah bersedia berhimpit dengan orang lain yang tidak anda kenali, kerana pemandu sebegini biasanya akan cuba memenuhkan kerusi kereta yang kosong setiap kali ada penumpang lain memberikan isyarat mahukan pengangkutan.

Anda sanggup tak buat sebegini sekiranya tradisi sebegini diamalkan di negara kita dan tambangnya jauh lebih murah, berbanding dengan sistem teksi atau teksi e-hailing sedia ada?


Memahami Makna Nama Waktu Solat Masyarakat Islam

Setiap hari, masyarakat Islam di seluruh dunia akan mengerjakan salah satu tuntutan wajib iaitu solat lima waktu atau solat fardu.

Diistilahkan sebagai solat Subuh, Zuhur, Asar, Maghrib dan Isyak mengikut ejaan dalam bahasa Melayu, ramai mengetahui nama kepada waktu solat yang ada. Tetapi persoalan yang ingin kami utarakan kepada anda - kenapa solat-solat tersebut dinamakan sedemikian rupa?

Berikut adalah penjelasan dan penerangan berkenaan makna di sebalik nama waktu solat wajib masyarakat Islam di seluruh dunia.

Masyarakat kita menggelarkan waktu solat sebelum terbitnya fajar matahari, sebagai solat subuh. Bagaimanapun ada juga di kalangan masyarakat luar yang menamakan waktu solat ini sebagai solat fajar.

Oleh kerana itu, waktu ini mempunyai beberapa gelaran berbeza di kalangan masyarakat Islam sendiri. Ada yang menggelarkannya subuh, fajar, subh al-sadiq atau fajr al-sadiq. Kesemuanya mewakili waktu di mana sinar cahaya matahari pertama atau fajar kelihatan.

Dari aspek bahasa Melayu, istilah 'subuh' membawa makna ruang waktu di mana terbitnya fajar sehinggalah terbitnya matahari.

Kita di sini dan negara berjiran kita menggunakan istilah 'solat subuh' untuk melabelkan solat fardu dalam waktu ini, walaupun masyarakat Muslim di seluruh dunia ada menggunakan istilah berbeza seperti solat fajar, sabah namaz (namaz bererti solat) atau salada subax di Somalia.

Ejaan rasmi menurut kamus bahasa kita adalah zuhur ya! Bukannya zohor atau dzuhur. Ringkas saja sebenarnya ejaannya.

Zuhur dari aspek bahasa membawa makna ruang waktu tergelincir matahari mula ke arah barat sehingga ke awal petang.

Kita di rantau ini menggunakan istilah zuhur sebagai panggilan rasmi waktu ini, tetapi dalam beberapa bahasa berbeza seperti bahasa Arab, Urdu dan Parsi - zuhur disebut sebagai 'zuhr.'

Ada juga yang menulis nama waktu ini sebagai dhuhr, thuhr atau duhr - yang pasti semuanya merujuk kepada waktu yang serupa.

Secara teknikalnya adalah solat terakhir dalam jadual solat fardu seorang Muslim, 'asar' adalah ruang waktu di mana bayang-bayang yang terhasil dari cahaya matahari, mula mempunyai ukuran yang sama dengan alat yang digunakan bagi mengukur pergerakan waktu.

Uniknya, waktu asar merupakan satu-satunya waktu yang ada diceritakan dalam kitab al-Quran melalui surah al-Asr. Diterjemahkan sebagai 'petang', surah al-Asr yang merupakan antara surah paling pendek sering dibaca oleh kita sebagai penutup majlis.

Walaupun sebutan asalnya adalah 'asr', tranliterasi bahasa membolehkan beberapa variasi sebutan ini diwujudkan. Selain kita di rantau ini, masyarakat di Parsi, Pakistan, India dan Bangladesh juga menggelarkan waktu ini sebagai 'asar.'

Ekoran daripada waktu Maghrib dikira sebagai permulaan hari bagi semua masyarakat Islam, solat Maghrib sebenarnya adalah solat fardu pertama yang wajib dilaksanakan setiap hari.

'Maghrib' secara bahasa sebenarnya mewakili ruang masa di mana matahari telah mula terbenam sehinggalah hilangnya cahaya matahari secara keseluruhan menjadikan langit gelap, menandakan bermulanya waktu malam.

Tahukah anda dalam kepercayaan Yahudi, mereka turut mempunyai amalan serupa di mana mereka akan bersembahyang selepas terbenamnya matahari - yang dinamakan sebagai sembahyang maariv?

Secara bahasanya, maghrib dan maariv saling berkait asal-usulnya kerana kedua-duanya berasal dari Ibrani/Hebrew yang telah menjalani perubahan akibat perkembangan bahasa, menyebabkan kedua-duanya mempunyai bunyi yang masih mirip dan makna yang serupa.

Dalam bahasa mudah, 'isyak' adalah waktu malam. Secara teknikalnya pula 'isyak' mewakili ruang waktu di mana malam hari bermula setelah cahaya merah terakhir matahari hilang dari pandangan mata di langit; sehinggalah terbit kembali sinar fajar pertama atau fajar sadiq.

Oleh kerana mempunyai tempoh masa yang panjang, wujud perdebatan di kalangan ulama'-ulama' terdahulu berkenaan detik terbaik mengerjakan solat isyak khasnya apabila melibatkan amalan qiamullail.

Ada pendapat menyebut waktu isyak tamat pada hujung 1/3 pertama malam, ada yang berpegang kepada 1/2 malam manakala bagi kita yang berpegang kepada mazhab al-Syafie di sini - waktu isyak kita tamat apabila terbitnya fajar sadiq.

Kesemua pendapat diterima ya, jadi janganlah kita bergaduh. Apa yang kita semua sepakat - solat terbaik, adalah solat di awal waktu.


5 Kajian Saintifik Paling Mahal di Dunia

Sains dan penyelidikan sentiasa membuka jalan untuk dimensi baharu pada masa hadapan. Beberapa tahun yang lalu, tiada siapa yang menyangka hakikat bahawa telefon adalah lebih daripada sebuah peranti mudah alih, bukan sekadar hanya menghubungkan dua orang secara lisan.

Setiap hari, terdapat beberapa inovasi dan ciptaan baharu yang boleh membawa manfaat kepada manusia dan hidupan di sekeliling kita. Inovasi tidak mungkin dilakukan tanpa eksperimen dan sepertimana yang kita tahu, kos menjalankan sesebuah eksperimen biasanya tidaklah murah.

Kali ini, kami ingin kongsikan pula beberapa kajian sains yang menelan belanja paling mahal di dunia.

Dikenali sebagai "International Fusion Experiment" ini pada asalnya dibiayai pada tahun 2006 dengan kos perjanjian sebanyak $12.8 bilion. Sebagai projek antarabangsa, ia dibiayai oleh Kesatuan Eropah, AS, China, India, Jepun, Rusia dan Korea Selatan.

Kesatuan Eropah membayar 45% daripada kos, dan Amerika Syarikat, sebagai contoh, menyumbang kira-kira $2.4 bilion. Apabila siap sekitar, ia akan menjadi tempat eksperimen fizik plasma kurungan magnet terbesar.

Ia bermula pada tahun 1939 sebagai program penyelidikan kecil tetapi berkembang sehingga 130,000 orang pekerja dalam perlumbaan sengit untuk mencipta senjata nuklear. Ia terbukti berjaya dengan cara yang mengerikan.

Bom yang dijatuhkan di Hiroshima dan Nagasaki di Jepun membunuh beribu-ribu orang awam yang tidak berdosa. Peristiwa ini juga antara penyebab Jepun menyerah diri dalam Perang Dunia Kedua.

Projek Manhattan juga menyebabkan ramai nyawa terkorban akibat daripada kajian mengenai cecair radioaktif plutonium yang disuntik pada manusia yang dijadikan bahan kajian. Projek Manhattan juga boleh dikategorikan sebagai 5 Ekperimen Kejam Yang Pernah Dilakukan ke atas Manusia.

Pembinaan ISS bermula pada tahun 1998 dan ia telah diduduki secara berterusan oleh penyelidik sejak tahun 2000. Jumlah kos pembinaan ISS adalah sekitar $150 bilion. Mengorbit Bumi sekitar enam belas kali sehari, 218 pejalan kaki angkasa telah dilakukan dari stesen angkasa seperti yang dilaporkan pada Ogos 2019.

Stesen Angkasa Antarabangsa ialah reka bentuk terbesar yang dimiliki manusia yang diletakkan di angkasa. Usaha bersama antara 16 negara ini merancangan pelbagai projek jangka panjang, termasuk menyiasat kesan mikrograviti ke atas badan manusi dan pelbagai lagi kajian lain.

Penyelidikan yang dilakukan di Stesen Angkasa Antarabangsa bukan sahaja bermanfaat untuk angkasawan, tetapi kepada manusia di bumi juga. Sebagai contoh, tahun ini angkasawan menemui cara untuk memerangi "kehilangan" tulang di bumi melalui penyelidikan mereka tentang cara membina semula tulang sendiri sebaik sahaja mereka kembali ke Bumi.

Kos misi menghantar manusia ke bulan ini menggabungkan kos program Apollo ($148 bilion, 1961 hingga 1975) yang akhirnya meletakkan orang di bulan dengan Projek Gemini ($8 bilion, 1965 hingga 1966) yang membantu membangunkan teknik penerbangan angkasa yang digunakan oleh Apollo.

Dalam kemuncak perlumbaan angkasa lepas, bajet NASA mencapai kemuncak $6 bilion pada tahun 1966 ($39 bilion pada tahun 2008), iaitu 2% hingga 4% daripada hasil cukai AS.

Amerika Syarikat ketika itu sangat terdesak untuk menghantar manusia ke Bulan kerana bersaing rapat dengan pihak Kesatuan Soviet. Soviet ketika itu sudah agak terkehadapan kerana program Sputniknya adalah yang pertama melancarkan satelit ke orbit.

Program kapal angkasa lepas yang diumumkan pada tahun 1972 oleh Presiden Richard Nixon ketika itu, kini telah terbang ke angkasa 132 kali sejak penerbangan pertama Columbia pada April 1981.

Program ini sangat berguna walaupun 2 bencana yang meragut nyawa 14 angkasawan mengaburkan kejayaan yang dikecapinya. Program ini telah dihentikan dan digantikan dengan kapal baru, dipanggil Orion.


10 Binaan Purba Paling Tinggi Di Dunia

Hari ini, bangunan pencakar langit moden dibina sebagai alat ekonomi dan industri. Namun sebahagian besar bangunan dunia purba suatu masa dahulu diinspirasikan oleh semangat keagamaan kolektif budaya masing-masing.

Di sebalik inspirasi yang kelihatan seperti teistik, inovatif dan berteknologi misteri, seni bina purba buatan manusia yang mampu menyokong struktur besar ini adalah sangat luar biasa.

Sehingga kini, masih berlaku perdebatan bagaimana struktur binaan ini dibuat. Sukar untuk kita merungkaikan teknologi zaman dahulu ini hanya dari hasil pembacaan kitab atau manuskrip lama tanpa disokong pembuktian fizikal dan arkeologi.

Dengan itu, iluminasi.com kongsikan 10 seni bina (bangunan) buatan manusia tertinggi di zaman dahulu.

Di sebalik hutan rimbun El Petén, Guatemala, tersembunyinya penempatan Maya pra-Columbus yang indah iaitu El Mirador.

Baru sahaja ditemui sekitar tahun 1926, bandar kuil gergasi ini berkembang pesat dari abad ke-6 SM dan mencapai kemuncaknya antara tahun 300-100 SM dengan populasi melebihi 200,000 orang.

Walau bagaimanapun, ia bukan sahaja terkenal kerana kapasiti penduduk yang sangat ramai tetapi penempatan itu juga terkenal dengan susunan asli struktur 'triadic' yang terdiri daripada tiang luas dengan satu set tiga piramid memuncak ke atas.

Struktur dahsyat ini menjulang setinggi 70 meter dan tapaknya terjulur keluar dari lantai hutan. Walaupun ketinggiannya tidak mampu melawan ketinggian piramid Mesir, namun La Danta boleh dikira sebagai antara piramid terbesar di dunia dengan isipadu 2.8 juta meter padu dan dipenuhi dengan ketulan batu yang sangat besar.

Ramai penyelidik telah mengemukakan anggaran ini (2.8 juta meter padu) yang membuatkan La Danta diiktiraf sebagai diantara bangunan terbesar pernah dibina oleh manusia.

Bekas kuil Buddha di bandar Gyeongju, Korea Selatan, Hwangryongsa mungkin merupakan struktur tertinggi di Asia Timur yang menggunakan struktur kayu tertinggi di dunia.

Direka bentuk dengan gaya simbolik agama Buddha, istilah Hwangryongsa merujuk kepada 'Kuil Naga Emas'. Ia dibina secara penuh istiadat seperti diperintahkan oleh Raja Jinheung yang memerintah sekitar 76 AD.

Menurut legenda, cadangan pertama yang dikemukakan oleh pemerintah ialah untuk mendirikan binaan istana diraja. Tetapi akhirnya rancangan itu dibatalkan demi sebuah kuil yang megah apabila seekor naga dikatakan ditemui di tapak tersebut.

Disebabkan skop pembinaan yang terlampau besar, kuil itu tidak berjaya disiapkan  sehinggalah pada tahun 644 AD.

Dan kemudiannya, pagoda kayu sembilan tingkat yang diperkukuh dengan 8 tiang batu dan 60 batu asas telah ditambahkan pada kompleks kuil seluas 18 ekar ini, sekaligus menambahkan ketinggiannnya kepada 79.9 meter.

Malangnya, keseluruhan strukturnya mungkin telah dimusnahkan oleh Mongol yang mengamuk yang menyerang Korea pada tahun 1231 Masihi.

Etemenanki, secara kasarnya diterjemahkan kepada 'Rumah syurga di Bumi', kononnya merupakan kejayaan seni bina yang menjulang tinggi teknologi binaan yang didedikasikan khas untuk tuhan Babylonia iaitu Marduk.

Dibina dengan lapisan batu bata dan jubin besar-melampau disusun secara strategik, monumen besar itu dipanggil sebagai ziqqurratu atau ziggurat, yang pada asasnya bermaksud 'bangunan yang sedang meningkat naik'.

Disebabkan itu, Etemenanki mungkin adalah ziggurat yang terbesar dan ia mungkin dibina dalam lingkungan kota purba Babylon.

Ramai penyelidik telah menyamakannya dengan Menara Babel yang disebut dalam kitab Bible kerana terdapat sumber merjuk kepada lokasi geografi struktur legenda ini.

Menariknya, perihalan Etemenanki juga ditemui dalam tablet cuneiform (tulisan zaman kuno atas batu) dari Uruk, bertarikh dari 229 SM.

Keseluruhan monumen itu terdiri daripada binaan batu tujuh tingkat yang membawa kepada ketinggian 91 meter. Lebih mengagumkan adalah pelan tingkat bawah Ziggurat gergasi ini berukuran lebih dari 8,200 meter persegi bersamaan hampir 2 kali padang bola sepak konvensional.

Pembinaan Ruwanwelisaya telah dimulakan oleh Raja Dutugemunu pada sekitar 161 SM, tetapi projek seni bina yang besar itu mengambil masa terlalu lama untuk disiapkan melebihi usia raja itu sendiri. Akhirnya binaan ini disiapkan oleh penggantinya pada 140 SM (21 tahun kemudian).

Dimensi binaan ini menggambarkan betapa melampau besarnya binaan ini. Kubah tirus seperti dalam gambar di atas adalah setinggi 91.4 meter dan mempunyai diameter sekitar 90 m serta ukur lilit 292 m.

Jadi secara kiraan matematik, kawasan asas Ruwanwelisaya bersamaan dengan lebih 6,345 meter yang lebih besar daripada padang bola sepak konvensional.

Piramid Merah Dahshur (dikatakan dibina oleh Firaun Sneferu) adalah piramid terbesar di nekropolis Dahshur, yang juga menjadi piramid ketiga terbesar di Mesir.

Lebih penting, dari sudut pandangan seni bina, Piramid Merah mungkin merupakan percubaan pertama yang berjaya dijayakan oleh jurutera dan pekerja Mesir untuk mencipta piramid dengan permukaan licin (kini sudah tidak berapa kelihatan).

Beberapa selongsong batu kapur Tura putih khas ini masih boleh dilihat di sepanjang dasar struktur besar ini. Satu lagi ciri menarik monumen berkenaan ialah sudut binaan 43 darjah yang meruncing ke atas walaupun saiznya amat-amat besar.

Keluasan asas struktur itu merangkumi 48,400 meter persegi yang bersamaan dengan hampir 9 padang bola sepak!

Salah satu contoh seni bina Yunani yang dikatakan melampaui skala manusia biasa. Ianya diakatakan binaan berskala "tuhan" oleh orang Yunani. Rumah Api Alexandria (juga dikenali sebagai Pharos Alexandria) dibina oleh Kerajaan Ptolemaic; mungkin merupakan struktur tertinggi di dunia purba.

Beberapa kisah menyebut ketinggiannya mencapai 150 meter.  Malangnya, bangunan itu tidak lagi wujud pada hari ini. Maka kita perlu mengambil nilai ketinggian terendah menurut sumber sastera yang ada, iaitu 115 meter. Masih sangat tinggi bukan?

Terletak di bandar warisan dunia yang suci iaitu Anuradhapura. Binaan Jetavanaramaya megah ini adalah stupa terbesar di dunia. Ia juga memegang rekod stupa tertinggi di dunia purba.

Untuk dapat gambaran betapa besarnya binaan ini, stupa dengan ketinggian 122 meter itu menyumbang keluasan asas seluas 233,000 meter persegi - juga bersamaan dengan 43 padang bola sepak.

Struktur besar ini dianggarkan dibina daripada 93.3 juta bata yang dibakar di mana setiap satunya boleh menahan beban sehingga 166 kg. Setiap satu sisi stupa besar itu pula berukuran 176 m panjang.

Ini adalah struktur kedua dalam senarai seni bina tertinggi tapi sudah tidak wujud. Kuil Yongning ini kononnya dibina pada awal abad ke-6 di bawah naungan Empress Dowager Hu.

Dikatakan juga terletak di Bandar Luoyang. Tidak banyak yang diketahui tentang struktur ini di samping beberapa cerita yang menggambarkan binaan ini dengan kemewahan dan kekayaan Empress Dowager Hu.

Berdasarkan bukti sastera lain (seperti rekod Yang Xuanzhi), kuil itu dibina seperti sebuah istana yang megah. Merangkumi pintu gerbang diraja, tembok besar dan lebih seribu bilik khas sebagai asrama untuk sami.

Malangnya, menurut Rekod Kuil Luoyang, menara itu musnah sepenuhnya akibat kebakaran pada 534 Masihi, di mana api tersebut mengambil masa lebih tiga bulan untuk reda selepas memusnahkan keseluruhan struktur kuil gergasi itu.

Struktur kedua terbesar dalam 'kompleks piramid Giza'. Ianya juga adalah piramid kedua tertinggi di dunia. Piramid Khafre ini mempunyai ketinggian mencapai 136.6 meter (ketinggian asalnya sekitar 143 meter sebelum mengalami proses pereputan dan kerosakan).

Ini menyumbang kepada kawasan seluas 46,770 meter persegi yang bersamaan dengan lebih 8 padang bola sepak. Menariknya, keseluruhan struktur itu telah dibina di atas batuan-batuan besar sebagai dasar setinggi 10 meter. Selaras menjadikannya kelihatan lebih tinggi daripada ketinggian piramid sebenar.

Walaupun Piramid Khafre mungkin tidak mempunyai banyak batu selongsong putih seperti yang diletakkan pada Piramid Khufu, teknik pembinaan dan susunan batu 2 tan ini adalah setanding dengan binaan Piramid Khufu.

Walau bagaimanapun, Piramid Khafre tidak terkenal seperti binaan Great Sphinx, patung monolitik terbesar di dunia walaupun monumen sphinx ini sebenarnya adalah sebahagian daripada kompleks luas Khafre. Khafre dan Sphinx dibina pada zaman yang sama dan dicipta daripada material yang sama. Ini adalah pandangan dominan yang dipegang oleh majoriti ahli arkeologi Mesir.

Juga dikenali sebagai Piramid Besar Mesir, Piramid Khufu yang berusia lebih 4,500 tahun adalah yang tertua di dunia dan struktur buatan manusia paling tinggi di dunia.

Ia memegang rekod sebagai spesimen seni bina tertinggi ciptaan manusia selama lebih 3,800 tahun (sehingga digulingkan oleh Katedral St. Paul lama pada 1240 AD) dan piramid khufu masih wujud dan berdiri teguh!

Menariknya, selain ketinggiannya yang ketika ini hanya tinggal 138.7 meter disebabkan oleh proses hakisan tanah dan pereputan, isipadu sebenar piramid ini tidak dapat ditentukan oleh ahli sejarah dan pakar kejuruteraan.

Oleh itu, isipadu monumental ini diberi 'anggaran' dari keluasan tapak sekitar 52,954 meter persegi dan isipadu sekitar 2.5 juta kubik menyumbang kepada jisim seberat 5.9 juta tan (5,352,389,966 kg).

Skop luar biasa ini dianggar dengan menggunakan 2.3 juta blok batu yang masing-masing memiliki berat antara 2 hingga 20 tan (1814kg ke 18,143kg). Sebagai gambaran, lebih kurang 800 tan batu dipasang setiap hari atau minimum 12 blok batu disusun dengan sangat terperinci tepat setiap jam!


7 Strategi Coca-Cola Menguasai Pasaran Dunia

Tidak keterlaluan untuk kita katakan bahawa Coca-Cola merupakan antara minuman paling popular di dunia. Malah, ada negara seperti Mexico dimana ketagihan rakyatnya terhadap minuman berkarbonat ini di tahap yang membimbangkan.

Di Iluminasi kami pernah menulis mengenai sejarah Coca-Cola, resipi Coca-Cola dan pelbagai lagi artikel berkaitan minuman ini. Namun, pernahkah anda kaji apakah faktor kejayaan minuman ini menguasai pasaran minuman ringan di seluruh dunia? Menurut syarikat iniKini orang ramai di lebih 200 negara meminum 1.9 bilion hidangan ini setiap hari.

Faktor kejayaan Coca-Cola bukanlah sekadar kebetulan dan nasib semata-mata. Sebaliknya, 7 strategi telah dikenalpasti digunakan oleh syarikat pengeluar minuman ini untuk memasarkan minuman ini dengan meluas ke seluruh dunia. Jika ada seorang pemilik bisnes, artikel ini mungkin bermanfaa bagi anda.

Selepas berkhidmat sebagai kolonel dalam Perang Saudara, John Pemberton mahu membangunkan versi wain koka (pada asasnya kola dengan alkohol dan kokain) yang popular pada masa itu. Pada tahun 1886, Atlanta meluluskan undang-undang larangan yang memaksa pengeluar minuman untuk menghasilkan versi minuman mereka yang tidak beralkohol.

Pemberton menghantar anak saudaranya Lewis Newman dengan sampel formulanya ke farmasi tempatan tempat orang ramai berkumpul untuk minum soda versi awal ini. Newman menyampaikan maklum balas kepada bapa saudaranya tentang pelbagai ramuan, dan menjelang akhir tahun Pemberton mempunyai resipi yang unik dan disesuaikan dengan citarasa pelanggan. Resipi asal masih dikunci dalam peti besi di Atlanta.

Kokain telah dibuang daripada Coke pada tahun 1903. Terdapat sedikit perubahan kecil pada resipi tetapi sebahagian besarnya kekal tidak berubah. Keputusan ini membantu syarikat berkembang kerana mereka tidak perlu membazirkan masa cuba menyesuaikan citarasa dengan pasaran serantau di seluruh dunia.

Pembantu Pemberton, Frank Mason Robinson, memutuskan bahawa logo Coca-Cola harus ditulis dalam skrip Spencerian yang digunakan oleh akauntan kerana ia akan membezakannya daripada pesaingnya. Syarikat itu menyeragamkan logo pada tahun 1923.

Seperti resipi, syarikat ini memutuskan bahawa walaupun pembungkusan boleh diubah sesuai dengan masa, logo teras tidak boleh disentuh. Keputusan ini menghasilkan logo ikonik berusia lebih 100 tahun yang sudah tertanam dalam fikiran orang ramai di seluruh dunia.

Selepas ahli perniagaan Georgia, Asa Griggs Candler menjadi pemegang saham majoriti Coca-Cola pada tahun 1888, beliau meletakkan sasarannya untuk menjadikan Coke sebagai kola paling popular di negara ini melalui pemasaran dan perkongsian dengan pembotolan serantau.

Menjelang 1915, Candler kehilangan sebahagian pasaran kepada ratusan pesaing. Beliau melancarkan peraduan di peringkat kebangsaan untuk reka bentuk botol baharu yang akan memberi isyarat kepada pengguna bahawa Coke adalah produk premium yang tidak boleh dikelirukan dengan beberapa cola lain dalam botol kaca jernih yang serupa.

Coca-Cola menggunakan reka bentuk botolnya sebagai sebahagian strategi pemasaran defensif, tetapi mula mempromosikan bentuk sama seperti logo dan produknya. Walaupun selepas plastik menggantikan kaca sebagai cara standard minum Coke di banyak negara, syarikat itu terus mempromosikan imej botol Coke sebagai ikon.

Syarikat Ernest Woodruff's Trust Company of Georgia membeli Coca-Cola daripada Candler pada tahun 1919. Woodruff menumpukan perhatian untuk mengekalkan standard kecemerlangan apabila syarikat itu semaki berkembang.

Syarikat Coke memutuskan bahawa minumannya harus dihidangkan pada 36 darjah Fahrenheit (sekitar 2.2 darjah Selsius) dan akan menghantar jurujual mereka kepada peruncit baharu untuk memberitahu mereka bahawa produk itu tidak boleh dihidangkan melebihi 40 darjah Fahrenheit (sekitar 4.4 darjah Selsius).

Hari ini adalah perkara biasa bagi syarikat pemula teknologi untuk memulakan dengan menawarkan perkhidmatan secara percuma dan kemudian mengenakan harga yang lebih tinggi kepada pengguna dan/atau pengiklan setelah mereka terpikat dengan perkhidmatan atau servis yang ditawarkan.

Coca-Coca turut menggunakan pendekatan yang sama untuk berkembang di Amerika Syarikat dan kemudian ke seluruh dunia. Dari 1886 hingga 1959, sebotol Coke hanya berharga lima sen (matawanng dollar Amerika) sahaja. Ya, harga Coca-Cola kekal selama 70 tahun.

Candler memulakan inisiatif kupon besar-besaran yang menyebabkan 10% daripada semua produk dari 1887 hingga 1920 diberikan untuk membina kesedaran jenam Coca-Cola. Beliau juga menyediakan peruncit barangan Coca-Cola seperti poster dan hiasan untuk hiasan dan kalendar dan jam untuk pelanggan.

Menurut Butler, Coke adalah perinti dalam memaparkan jenama pada barangan yang tidak berkaitan dengan produk tersebut. Dan akhirnya, semua pengiklanan nasional, dan kemudian global, mengandungi variasi "Minum Coca-Cola/Sedap dan menyegarkan" dan sesuai dengan pelbaga gaya hidup.

Pada tahun 1899, dua peguam Tennessee, Benjamin F. Thomas dan Joseph B. Whitehead, mendekati Candler dan bertanya sama ada beliau akan membenarkan mereka membtolkan minnuman Coke.

Minuman itu dijual sebagai sirap yang akan dicampurkan oleh peruncit dengan air soda., Candler memutuskan untuk menyerahkan hak pembotolan hanya dengan harga satu dolar (yang tidak pernah dikumpulkan) kerana beliau sudah berpuas hati dengan mengekalkan hak terhadap sirap minuman itu.

Ini menandakan permulaan apa yang syarikat itu secara dalaman memanggil "Sistem Coca-Cola", iaitu perkongsian francais dengan pembotolan yang membolehkan jenama itu benar-benar berkembang. Hari ini, terdapat kira-kira 275 syarikat pembotolan bebas di seluruh dunia.


Milenium Mesti Suka! Ini Lokasi ‘Panas’ Buat Peniaga Kembangkan Perniagaan

Memilih lokasi untuk membuka atau mengembangkan perniagaan bukanlah satu perkara yang mudah. Ini kerana banyak aspek yang perlu dipertimbangkan seperti kesesuaian lokasi dengan ‘target market’ dan mempunyai jaringan akses.

Bagi yang sedang mencari kawasan terbaik, kami cadangkan anda untuk menjadikan Uptown Square yang terletak di Bandar Rimbayu, Kota Kemuning sebagai pilihan. Antara projek yang sedang berkembang pesat di kawasan tu seperti Starling, Robin, dan Uptown @ Rimbayu. Nak tau apa kelebihan membuka perniagaan di kawasan ni? Check it out.

Uptown Square dijangka bakal menjadi salah satu kawasan perniagaan tumpuan kerana merupakan sebahagian daripada Hab Perniagaan Rimbayu dengan nilai pasaran (GDV) bernilai RM308 juta. Wow!

Untuk pengetahuan, terdapat 119 unit keseluruhan yang ditawarkan dengan saiz diantara 3,300 hingga 7,539 kaki persegi.

Anda boleh pilih untuk pelan unit dua atau tiga tingkat mengikut saiz perniagaan. Reka bentuk komersial terutama unit dengan beranda, menawarkan kawasan yang lebih luas untuk persediaan perniagaan yang sempurna.

Paling menarik, walaupun Uptown Square ini berdekatan dengan kawasan perumahan yang sedang dibangunkan, pembangunan kawasan ini mengambil kira kesenangan untuk peniaga dan bakal pelanggan.

Terdapat banyak pintu untuk ke tempat Uptown Square dengan 5 pintu masuk dan pintu keluar yang sangat mudah diakses.

Selalunya kawasan hab perniagaan ni susah nak dapat parking kan? Dengan pembangunan terancang, Uptown Square mempunyai tempat letak kereta dengan susun atur praktikal dan mampu menempatkan lebih ramai pengguna.

Bukan itu saja, dalam tempoh masa 5 tahun Uptown Square di Hab Perniagaan Rimbayu berpotensi menjadi pusat komersial dan gaya hidup.

Dianggarkan 100,000 penduduk dijangka bakal mendiami kawasan ini dan mewujudkan komuniti dengan gaya hidup sibuk di Bandar Rimbayu. Ini menjadikan Uptown Square tapak yang sempurna untuk pelaburan pada tahun mendatang, mengikut peningkatan populasi penduduk.

Anda sebagai pemilik perniagaan juga, boleh menarik nafas lega kerana pelaburan yang dilakukan bakal memberikan pulangan tinggi pada masa hadapan.

Sebagai sebuah township yang sedang berkembang, Bandar Rimbayu mempunyai nilai sekitar RM11 bilion.

Kawasan seluas 1879 ekar ni berkembang secara berperingkat dan menjadi sebuah perbandaran canggih yang menjadi lokasi yang sangat diidamkan untuk didiami di barat daya Lembah Klang.

Dibangunkan IJM Land bermula 2013, Bandar Rimbayu kini telah berubah menjadi sebuah perbandaran yang matang, energetik dan komprehensif yang menggalakkan pertumbuhan komersial dalam pelbagai komponen.

Kalau anda nak tau, township di Bandar Rimbayu ni terletak dekat je dengan pusat komersial dan kawasan kediaman di Shah Alam dan Kota Kemuning.

Township ini menawarkan pelbagai kemudahan untuk gaya hidup termasuk Starbucks pandu lalu, Mcdonalds dan Kenny Rogers. Nak beli barang keperluan harian pula, anda boleh ke Jaya Grocer, Mr DIY dan Harvey Norman yang terletak di Quayside Mall.

Bukan itu saja, township Bandar Rimbayu juga berjaya menarik penduduk berdekatan kerana lokasinya yang strategik dengan mempunyai akses kepada empat pintu masuk dan keluar utama, termasuk Lebuhraya Shah Alam (KESAS), Lebuhraya Kemuning – Shah Alam (LKSA), Lebuhraya Lingkaran Tengah (ELITE), Lebuhraya Lembah Klang Selatan (SKVE) dan Lebuhraya Pantai Barat (WCE) yang dijangka siap pada 2024.

Tunggu apa lagi? Jangan lepaskan peluang untuk membina perniagaan impian dengan prospek jangka panjang di Uptown Square @ Bandar Rimbayu.

Untuk maklumat lanjut mengenai Uptown Square di Bandar Rimbayu, layari https://rimbayu.ijmland.com/uptown-square/.


5 Fungsi Kereta Yang Kini Perlu Dilanggan Secara Bulanan

Jika anda mampu, beli secara tunai. Tak mampu, belilah secara bayaran ansuran dengan pihak pemberi pinjaman. Dah ada kenderaan sendiri semasa ada waranti, hantarlah ke pusat servis bertauliah yang diiktiraf pengeluar kereta anda bagi memastikan kualiti servis anda menepati standard.

Bagaimanapun jelas itu tak mencukupi dalam memaksimakan keuntungan pengeluar. Telah wujud beberapa eksperimen pengeluar kereta cuba memonetasikan fungsi kereta dalam bentuk langganan, bagi memastikan anda terus berbelanja kepada mereka.

Berikut adalah lima idea baru pengeluar kereta yang direkabentuk khas untuk tujuan tersebut. Berapa lama lagi agaknya 'fungsi-fungsi' baru ini akan mula dipasang di kenderaan yang dijual dalam pasaran tempatan kita secara meluas?

Salah satu fungsi  kenderaan yang  berjaya ditukarkan kepada bentuk langganan bulanan, adalah fungsi sambungan unit info-hiburan dalam kereta dengan telefon pintar anda.

BMW menjadi antara pengeluar yang telah melancarkan pakej langganan bulanan kepada pengguna kenderaan jenama mereka, bagi mengaktifkan fungsi Apple CarPlay yang telah dipasangkan ke dalam setiap unit kereta bermula sekitar tahun 2019.

Dengan bayaran USD80 setahun atau USD300 untuk 20 tahun, fungsi itu akan diaktifkan. Sekiranya pemandu tidak membayar langganan, fungsi itu dimatikan secara jarak jauh. Semua pelanggan BMW menerima secara percuma langganan tahun pertama.

Selepas dikritik hebat, BMW menyelamatkan diri menukarkan pakej mereka hanya kepada caj pengaktifan sekali seumur hidup. Termasuklah di Malaysia, bila seorang pemilik BMW dikenakan bayaran RM1,299 bagi membeli fungsi itu - tidak lagi perlu melanggan.

Kami yakin pakej-pakej sebegini pasti akan menjadi popular meliputi lebih banyak pengeluar, kerana sambungan telefon pintar ke unit info-hiburan adalah salah satu fungsi yang sering digunakan pemandu.

Jangan terkejut jika anda perlu membayar kos tambahan secara bulanan untuk fungsi ini di masa hadapan.

Semua orang yang biasa menggunakan telefon pintar atau komputer, sudah biasa menerima kemaskini perisian peranti anda kan?

Kemaskini yang dilakukan secara OTA atau Over The Air mempunyai faedah sama ada menambahkan fungsi baru atau memadamkan ralat-ralat perisian yang ada. Tetapi setakat ini majoriti kita tak pernah lagi membayar untuk mendapatkan kemaskini OTA kan?

Dengan penambahan fungsi komputer kepada teknologi kereta, kemaskini OTA dilihat bakal menjadi salah satu fungsi yang sesuai untuk dijadikan pakej langganan kepada semua pemandu.

Dijaja oleh pengeluar kereta sebagai penambahbaikan yang akan memperbaiki kestabilan perisian kawalan kenderaan, pengeluar seperti Ford kini sudah menawarkan pakej kemaskini OTA melibatkan beberapa model keluaran 2021 mereka di Amerika Syarikat; dengan bayaran RM2640 untuk 3 tahun langganan kemaskini.

Pengeluar lain seperti Volkswagen juga sedang menjalankan ujian dan penyelidikan bagi mengenalpasti tahap keberkesanan dan penerimaan pengguna, sekiranya pakej-pakej sebegini ditawarkan.

Dah macam langganan perisian komputer Microsoft Office dan Adobe Suite pula kereta kita.

Anda rasa kereta anda tak berapa sedap lajaknya? Inginkan kelajuan tambahan?

Pakej 'kelajuan tambahan' yang mampu melonjakkan kemampuan kereta anda ditawarkan, dengan syarat - wang ringgit anda perlulah bertukar tangan.

Antara pengeluar yang telah pun melaksanakan pakej sebegini untuk jualan rasmi adalah Tesla, di mana pemilik kereta jenama Tesla Model Y boleh membeli pakej 'peningkat pecutan' berharga RM8800.

Dengan pembelian itu, satu kemaskini secara jarak jauh akan dihantar ke kereta pembeli; membuka sekatan pada bahagian kemampuan enjin model tersebut yang sebelum itu dihadkan untuk menjaga kapasiti bateri - mampu meningkatkan pecutan kelajuan 0 ke 96km/j pada durasi 4.3 saat.

Tanpa pakej tersebut, kelajuan itu hanya dapat dicapai dalam masa 4.8 saat. Rujuk tangkap layar di atas.

Tawaran pakej-pakej sebegini yang mampu meningkatkan pecutan, had laju atau kapasiti jarak yang boleh dipandu bagi kenderaan berasaskan bateri sudah menjadi satu perkara lazim di kalangan pengguna kenderaan elektrik.

Selain Tesla, pengeluar lain seperti General Motors juga dikatakan sedang dalam rangka kajian sama ada mahu mengenakan caj sekali seperti Tesla atau menggunakan sistem langganan bulanan.

Kajian terbaru GM pada tahun 2021 mendapati pengguna sanggup membayar sehingga RM593 sebulan untuk melanggan sistem GPS lebih baik, fungsi bantuan kecemasan dan juga tentulah penambah pecutan pada model yang telah mereka beli.

Sekiranya anda belum rasa idea-idea dan fungsi yang kami nyatakan di atas mengarut; hati-hati, kita sedang memasuki zon mengarut.

Salah satu idea yang sedang diteroka oleh banyak pengeluar kereta adalah bagaimana untuk mengambil fungsi-fungsi paling asas bagi ditukarkan kepada jenis pakej langganan.

BMW sekali lagi mencuri tumpuan selepas mereka mengumumkan mereka sedang mengkaji untuk menukarkan fungsi asas pengguna kenderaan mereka di negara beriklim sejuk, seperti pemanas kerusi dan pemanas stereng pada tahun 2021; agar dapat dipakejkan sebagai langganan menggunakan sistem caj bulanan.

Ideanya menurut jurucakap BMW adalah untuk memberikan pengguna lebih banyak pilihan.

Sebagai contoh ketika musim sejuk, pengguna boleh melanggan pakej pemanas yang akan diaktifkan secara OTA. Bila musim sejuk selesai dan cuaca kembali hangat, pengguna mempunyai hak untuk menamatkan langganan mereka, mematikan fungsi tersebut....

.....Walaupun semua kelengkapan, teknologi dan peranti yang diperlukan sudah siap sedia terpasang dalam kenderaan mereka.

Ini ibarat kita di Malaysia perlu langgan pendingin hawa kenderaan bila musim panas. Bila hujan tak perlulah kita langgan. Baru jimat.

Satu idea kontroversi berkenaan pengenalan pakej langganan fungsi asas kereta, dilakukan oleh gergasi automotif Jepun, Toyota.

Mereka memperkenalkan skim Toyota Connected Service, sebuah program langganan bulanan yang ditawarkan kepada pengguna model kenderaan mereka di negara-negara tertentu sejak tahun 2018. Dengan kadar bayaran RM35 sebulan atau RM350 setahun, pemandu boleh memilih di antara 3 pakej; bajet, plus dan premium.

Setiap pakej pula dibahagikan mengikut fungsi yang ditawarkan, sama ada mempunyai sistem bantuan kecemasan, sistem sokongan Wi-Fi, peringatan servis dan juga tahap sokongan audio.

Apa yang menyebabkan ramai pengguna marah adalah apabila sistem kunci jarak jauh atau remote start yang jelas satu fungsi biasa dan cukup popular, diletakkan ke dalam pakej plus dan ke atas saja.

Ini bermakna bagi sebahagian besar pemandu Toyota - fungsi tersebut akan dimatikan sekiranya mereka hanya mahu melanggan pakej paling bajet. Semua pembeli jenama Toyota di negara-negara terlibat sejak tahun 2018 diberikan 3 tahun penggunaan secara percuma, di mana semua fungsi dalam pakej diaktifkan.

Sekarang dah 2022. Bila ramai pengguna mendapati banyak fungsi kenderaan mereka dimatikan, aduan pun mula kedengaranlah. Yang agak melucukan, ramai pemandu tak tahu selepas 3 tahun fungsi kunci mereka akan ditamatkan.

Pertama kali kami dengar berita ini kami pun tak sangka syarikat yang mempunyai reputasi baik seperti Toyota, cuba meletakkan fungsi kunci jarak jauh sebagai sesuatu yang perlu pemandu langgan. Toyota ni!

Selepas dikritik dan dikecam, Toyota berjanji akan mengubah suai dan menambahbaik pakej yang mereka tawarkan dalam pengumuman bulan Disember tahun 2021.


10 Maksud Sebenar Jenama Popular Jepun

Jenama Jepun berada di mana-mana saja, cukup popular di kalangan masyarakat kita. Sering menjadi sebutan - malangnya tidak ramai yang tahu apa makna sebenar di sebalik jenama popular ini.

Ada banyak kisah menarik berkenaan bagaimana nama-nama ini terhasil. Ada yang mendapat ilham secara spontan. Ada yang mengambil inspirasi dari bahasa berbeza. Ada juga yang mencedok pengaruh agama dalam menamakan syarikat mereka.

Berikut adalah 10 jenama Jepun yang popular di Malaysia dan makna di sebalik jenama-jenama itu.

Mesti ramai suka sabun mandian 'Shokubutsu' kan? Selepas pengenalannya, jenama ini terus menjadi antara pilihan pengguna di negara kita.

Apa makna 'Shokubutsu'? 'Shokubutsu' atau nama penuh jenamanya 'Shokubutsu Monogatari' mempunyai makna 'kisah tumbuhan', di mana 'shokubutsu' membawa makna 'tumbuhan' dan 'monogatari' membawa makna kisah.

Nama itu digunakan kerana Shokubutsu merupakan jenama sabun mandian pertama di Jepun, yang dibuat dengan menggunakan 100% bahan organik tumbuhan.

Sebuah syarikat yang sudah lama bertapak di Malaysia, Kao merupakan sebuah syarikat yang mengeluarkan banyak produk untuk kegunaan tempatan. Jenama Kao pernah menjadi fenomena di Malaysia di mana, rata-rata orang sering mengungkapkan ungkapan berikut.

Nama 'Kao' yang digunakan mempunyai makna 'wajah'. Oleh sebab itulah sebagai sebuah syarikat, Kao menggunakan logo bulan yang mempunyai wajah padanya sebagai simbol syarikat mereka.

Penulis sejak kecil memang percaya produk Casio ni. Jam tangannya tangan. Permainan video mudah alihnya juga menjadi rebutan kanak-kanak Malaysia satu masa dulu. Dah besar, cari Casio G-Shock pula.

'Casio' bukanlah satu istilah asal Jepun, tetapi sebenarnya adalah nama kepada keluarga pengasas syarikat ini yang diubahsuai agar lebih komersial iaitu 'Kashio.'

Empat adik beradik keluarga Kashio iaitu Tadao, Toshio, Kazuo dan Yukio menubuhkan Casio Computer pada tahun 1957, selepas kejayaan mereka membangunkan kalkulator eletrik pertama dunia.

Tak boleh bayangkan juga kalau mereka kekal guna nama asal keluarga mereka. 'Kashio G-Shock'. Lucu bunyinya.

Gergasi kamera dan mesin percetakan ini pada awalnya mengeluarkan nama ini bagi melabelkan prototaip kamera 35mm bernama Kwanon keluaran mereka pada tahun 1934.

Nama ini diambil daripada nama lain salah seorang Dewi terkenal ajaran Buddha, iaitu Guanyin yang lebih dikenali dalam masyarakat Jepun sebagai Kannon. Ejaan nama Kannon diubah dan diringkaskan bagi memudahkan ejaan dan sebutannya, ditulis sebagai Canon ketika didaftarkan pada tahun 1969.

Nama jenama topi keledar terkenal ini tidak mempunyai sebarang makna, sebaliknya hanyalah gabungan dua istilah berbeza.

Ketika Shoei ditubuhkan, dinasti Showa sedang memerintah Jepun sekitar tahun 1959. Jadi mereka mengambil suku kata 'Sho' dan digabungkan dengan nama pengasas mereka Eitaro Kamata atau 'Ei'; yang menghasilkan nama 'Shoei.'

Ramai penunggang motorsikal Malaysia beli topi keledar jenama lain tapi tetap nak juga tampal pelekat jenama 'Shoei' pada topi mereka.

Nama produk sukan terkenal Mizuno menjadi antara buruan mereka yang gemar berlari dan bermain badminton. Dari bahasanya, 'mizuno' membawa makna 'lapangan yang berair.'

Selain menjadi label jenama sukan, juga terdapat sebuah tempat yang dinamakan dengan nama sama di Jepun. Bagaimanapun, jenama ini namanya diambil sempena nama keluarga pengasas syarikatnya iaitu adik beradik Rihachi dan Rizo Mizuno.

Pada awalnya mereka memulakan Mizuno Brothers Ltd. di Osaka, Jepun - memfokuskan barangan runcit dan penjualan peralatan besbol sebelum mula menghasilkan sendiri barangan sukan pada tahun 1907.

Nama Uniqlo yang kini terkenal sebagai gergasi produk tekstil di Asia, sebenarnya sudah lama bermula sejak tahun 1949. Dibuka dengan nama Ogori Shoji oleh ayahnya menjual pakaian lelaki, anaknya Tadashi Yanai akhirnya mewarisi perniagaan ayahnya.

Yanai memperkembangkan perniagaan ayahnya, membuka sebuah cawangan baru di Hiroshima dengan nama 'Unique Clothing Warehouse.' Yanai cuba mendaftarkan nama perniagaannya sebagai Uni-Clo namun kesilapan semasa pendaftaran menukarkan nama syarikatnya kepada 'UniQlo.'

Kini Yanai adalah individu terkaya di Jepun. Hah! Power tak power?

Percaya tak jika kami katakan syarikat kit model permainan Tamiya sebenarnya bermula pada tahun 1946 sebagai sebuah syarikat pemproses kayu kayan oleh seorang ahli perniagaan bernama Tamiya Shoji?

Lebihan kayu yang disimpan, akhirnya dijadikan model-model oleh tukang kayu di sana. Selepas penutupan kilang memproses kayu itu pada tahun 1953, Tamiya mula menggunakan kemahiran pekerjanya dalam menghasilkan model, membangunkan model berasaskan kayu.

Mereka akhirnya memilih untuk menjadikan plastik sebagai asas kit model mereka pada tahun 1960, mengeluarkan model kapal perang Jepun Yamato sebagai model pertama.

Yonex bermula sebagai sebuah syarikat pertukangan kayu dengan nama Yoneyama Company, diambil sempena nama Minoru Yoneyama - pengasas mereka.

Mereka memfokuskan kepada penghasilan peralatan memancing sebelum mula diminta menghasilkan raket kayu sebagai kontraktor pengeluar rasmi, tetapi menggunakan jenama pihak lain iaitu Sanbata.

Selepas Sanbata bankrap, Yoneyama meneruskan cabang baru itu dengan penubuhan Yoneyama Sports. Co. Ltd mengeluarkan produk sukan sebagai perniagaan utama.

Pasti ramai peminat hasil karya animasi Studio Ghibli kan? Pernahkah anda terfikir kenapa nama 'Ghibli' itu agak janggal dan tidak berbunyi seperti Jepun?

Ini kerana istilah 'ghibli' itu diambil daripada istilah Arab 'jiibli' yang membawa makna angin panas padang pasir. Nama itu dipilih pengasas studio animasi ini iaitu Hayao Miyazaki, yang mahu pengaruh Studio Ghibli berkembang sama seperti angin di kawasan gurun.